Proposta għal DEĊIŻJONI TAL-KUNSILL dwar il-konklużjoni ta' Ftehim ta’ Sħubija Volontarja bejn l-Unjoni Ewropea u r-Repubblika tal-Liberja dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-Unjoni Ewropea /* KUMM/2011/0371 finali - NLE 2011/0160 */





MEMORANDUM TA’ SPJEGAZZJONI Il-Pjan ta’ Azzjoni dwar l-Infurzar tal-Liġi għall-Foresti, il-Governanza u l-Kummerċ (FLEGT)[1], endorsjat mill-Kunsill fl-2003[2], jipproponi sensiela ta’ miżuri, inkluż sostenn għall-pajjiżi li jipproduċu l-injam, kollaborazzjoni multilaterali biex jikkumbattu l-kummerċ tal-injam illegali, is-sostenn għall-inizjatttivi tas-settur privat, kif ukoll miżuri li jiskoraġġixxu l-investiment f’attivitajiet li jinkoraġġixxu l-qtugħ illegali tas-siġar. Il-bażi fundamentali ta' dan il-Pjan ta’ Azzjoni hija l-istabbiliment tal-isħubiji FLEGT bejn l-Unjoni u l-pajjiżi li jipproduċu l-injam, immirati biex iwaqqfu l-qtugħ illegali tas-siġar Fl-2005, il-Kunsill adotta r-Regolament (KE) Nru 2173/2005[3], li jistabbilixxi skema ta’ liċenzjar u mekkaniżmu li jivverifika l-legaliltà tal-importazzjonijiet tal-injam fl-UE. F’Diċembru 2005, il-Kunsill awtorizza lill-Kummissjoni biex tinnegozja ftehimiet ta’ sħubija ma’ pajjiżi li jipproduċu l-injam sabiex jiġi implimentat il-Pjan ta’ Azzjoni u, b’mod partikolari biex jinkoraġġixxi l-kummerċ fl-importazzjonijiet tal-injam legali vverifikat li ġej minn pajjiżi imsieħba lejn l-UE[4]. Il-Ftehim mal-Liberja huwa s-sitt ftehim ta’ dan it-tip li ġie nnegozjat. wara l-ftehimiet mal-Gana, il-Kongo, il-Kamerun, ir-Repubblika Ċentru-Afrikana u l-Indoneżja. Il-Kummissjoni bdiet in-negozjati mal-Liberja f’Marzu tal-2009. In-negozjati proċedew fuq sentejn u involvew sitt sessjonijiet ta’ negozjar wiċċ imbwiċċ u 14-il diskussjoni teknika permezz ta’ vidjokonferenza, kif ukoll laqgħat fuq livell ta’ ħidma teknika. Matul in-negozjati l-Kummissjoni kienet assistita mill-Istati Membri, notevolment ir-Renju Unit li, f’dan il-każ, ipprovda riżorsi biex jiffaċilita l-proċess. Il-Kummissjoni dejjem żammet lill-Kunsill aġġornat dwar il-progress tan-negozjati permezz ta’ rapporti regolari lill-Grupp ta’ Ħidma dwar il-Foresti, kif ukoll lill-Kapijiet tal-Missjoni tal-UE u lir-rappreżentanti tal-UE fil-Liberja. Wara kull laqgħa ta’ negozjati, il-partijiet żammew laqgħat pubbliċi ta’ aġġornament biex il-partijiet interessati jinżammu infurmati bil-progress li jkun sar waqt it-taħdidiet. Addizjonalment, il-Liberja adottat approċċ parteċipattiv ħafna billi involviet lis-soċjetà ċivili, lir-rapreżentanti tal-komunità, is-settur privat u rappreżentant tal-leġiżlatura Liberjana fl-abbozzar tal-Ftehim. Il-ftehim jindirizza l-elementi kollha li hemm fid-direttivi ta’ negozjar tal-Kunsill. B’mod partikolari, huwa jistabbilixxi l-qafas, l-istituzzjonijiet u s-sistemi tal-iskema ta’ liċenzjar FLEGT. Huwa jistipula l-kontrolli fuq il-katina ta’ forniment, il-qafas għall-monitoraġġ tal-konformità legali u r-rekwiżiti tal-awditi indipendenti tas-sistema. Dawn il-komponenti huma stipulati f’annessi mal-Ftehim li jipprovdu deskrizzjoni ddettaljata tal-istrutturi li se jirfdu l-assigurar tal-legalità li tista’ tinkiseb bil-ħruġ ta’ liċenzja FLEGT. Il-Ftehim ta’ sħubija Volontarja (VPA) jiffoka fuq il-governanza u l-infurzar tal-liġi u, permezz ta’ sistema ta’ liċenzji, jipprovdi l-assigurazzjoni li l-injam Liberjan huwa prodott legalment. Huwa eżempju tal-impenn tal-Liberja biex ittejjeb ir-responsabbiltà u t-trasparenza. Bħala konsegwenza tal-prassi ħażina fil-passat, l-injam Liberjan ma għandux reputazzjoni tajba fuq is-swieq internazzjonali. Il-liċenzja FLEGT se sserraħ ras is-swieq internazzjonali li l-prodotti tal-injam Liberjan ġejjin minn sorsi legali vverifikati. Il-VPA se jsostni r-riformi reglatorji li huma għaddejjin li se jsaħħu l-qafas legali, sabiex tkun promossa l-ġestjoni sostenibbli tal-foresti u jissaħħaħ l-involviment tal-komunitajiet lokali fil-proċess tat-teħid tad-deċiżjonijiet. Il-ftehim jindika b’mod ċar l-oqsma fejn huma meħtieġa r-riformi u jistipula skeda għalihom. Il-Liberja żviluppat qafas komprensiv għall-monitoraġġ tal-konformità legali għal kull tip ta’ impriża, kemm jekk siġar mill-foresti komunitarji, konċessjonijiet kbar jew siġar ta’ sjieda privata fuq l-irziezet, u li taqqgħad l-aspetti kollha tal-prodzzjoni tal-injam, inkluż l-allokazzjoni tad-drittijiet tal-ħsad, l-applikazzjoni tal-ġestjoni tal-foresti u l-istandards ambjentali, il-kondiviżjoni tal benefiċċji, id-drittijiet tal-ħaddiema u t-taxxi. Il-konformità se tkun monitorjata mis-sistema l-ġdida għall-assigurazzjoni legali, li tibni fuq u tespandi sistema eżistenti ta' kustodja. Addizzjonalment, il-Liberja se taħdem ma' awditur indipendenti, li se jipprovdi rapporti pubbliċi regolari dwar l-effikaċja tas-sistema. Is-soċjetà ċivili se timmonitorja l-VPA inġenerali, tikkondividi s-sejbiet mal-gvern, il-partijiet involuti nazzjonali u l-Kumitat Konġunt tal-Implimentazzjoni responsabbli għas-sorveljanza. Il-ftehim imur lil hinn mill-kopertura limitata tal-prodott proposta fl-Anness II tar-Regolament (KE) Nru 2173/2005 dwar l-iskema FLEGT. huwa jkopri l-prodotti kollha tal-injam esportati, inluż il-laqx tal-injam, u prodotti sekondarji komuni tal-konċesjonijiet tal-agrikoltura kummerċjali. Il-Liberja hija impenjata li tistabbilixxi sistema li se tipprovdi assigurazzjoni lill-UE li l-prodotti kollha tal-injam mil-Liberja huma prodotti legalment u b’hekk jikkontribwixxu b’mod pożittiv għat-tkabbir tal-Liberja. Il-Fehim jagħmel dispożizzjoni għall-kontrolli tal-importazzjoni fuq il-konfini tal-UE, kif stabbilit fir-Regolament (KE) Nru 2173/2005 dwar l-iskema FLEGT u r-Regolament (KE) Nru 1024/2008 li jistipula miżuri ddettaljati għall-implimentazzjoni tiegħu. Il-Fehim jinkludi deskrizzjoni tal-liċenzja FLEGT tal-Liberja, li tuża l-format preskritt fir-Regolament ta’ Implimentazzjoni msemmi hawn fuq. Il-liċenzji Flegt se jinħarġu wkoll għall-esportazzjoni tal-injam destinat għal swieq oħra internazzjonali u sistema ta' numerazzjoni speċifika għall-UE se tkun introdotta biex l-esportazzjoni tal-injam destinat għall-UE tkun tingħaraf faċilment. Il-Ftehim jistabbilixxi mekkaniżmu għal djalogu u kooperazzjoni mal-Unjoni fejn tidħol l-iskema FLEGT, permezz tal-Kumitat Konġunt għall-Impimentazzjoni. Hu jistabbilixxi wkoll prinċipji tal-parteċipazzjoni tal-partijiet involuti, is-salvagwardji soċjali, ir-responsabbiltà u t-trasparenza, kif ukoll il-monitoraġġ tal-Ftehim u r-rappurtar dwar l-implimentazzjoni tiegħu. Il-Ftehim jistabbilixxi limitu ta’ żmien u l-proċeduri għad-dħul fis-seħħ tal-Ftehim u għall-implimentazzjoni tal-iskema ta’ liċenzjar. Peress li l-Liberja se tirrevedi u tlesti r-regolamenti li jmexxu s-settur, issaħħaħ is-sistema regolatorja u ta' ġestjoni tal-informazzjon tagħha, taġġorna l-kontrolli fil-katina ta’ forniment biex tkopri il-faċilitajiet tal-iproċessar u tistabbilixxi verifika indipendenti tal-konformità legali, se jgħaddu bosta snin biex ikunu żviluppati u ttestjati s-sistemii l-ġodda u biex tinbena l-kapaċità min-naħa tal-gvern, is-soċjetà ċivili u s-settur privat għall-kompiti previsti. L-iskema għall-għoti tal-liċenzji FLEGT mistennija li tkun operattiva b'mod sħiħ sa nofs l-2014. L-iskema għall-għoti tal-liċenzji se tiġi evalwata fir-rigward tal-kriterji stipulati fil-ftehim qabel ma l-UE tibda taċċetta l-liċenzji FLEGT. 2011/0160 (NLE) Proposta għal DEĊIŻJONI TAL-KUNSILL dwar il-konklużjoni ta' Ftehim ta’ Sħubija Volontarja bejn l-Unjoni Ewropea u r-Repubblika tal-Liberja dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-Unjoni Ewropea IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafi tal-Artikolu 207(3) u (4), flimkien mal-Artikoli 218(6)(a)(v) u 218(7) tiegħu, Wara li kkunsidra l-proposta mill-Kummissjoni Ewropea, Wara li kkunsidra l-kunsens tal-Parlament Ewropew[5], Billi: (1) F'Mejju 2003, il-Kummissjoni Ewropea adottat Komunikazzjoni lill-Parlament Ewropew u lill-Kunsill intitolata "Infurzar tal-Liġi tal-Foresta, il-Governanza u l-Kummerċ (FLEGT): Proposta għal Pjan ta' Azzjoni tal-UE'[6] li sejħet għal miżuri biex ikun indirizzat il-qtugħ illegali permezz tal-iżvilupp ta' Ftehimiet ta' sħubija volontarja ma' pajjiżi li jipproduċu l-injam. Il-konklużjonijiet tal-Kunsill dwar dan il-Pjan ta' Azzjoni ġew adottati f’Ottubru tal-2003[7] u l-Parlament għadda riżoluzzjoni fil-11 ta' Lulju tal-2005[8]. (2) Skont id-Deċiżjoni tal-Kunsill Nru 2011/XXX ta' […][9], il-Ftehim ta' Sħubija Volontarja bejn l-Unjoni Ewropea u r-Repubblika tal-Liberja dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-Unjoni Ewropea (minn hawn ‘il quddiem imsejjaħ ‘il-Ftehim’) ġie ffirmat fil-[…][10], suġġett għall-konklużjoni tiegħu. (3) Il-Ftehim għandu jiġi konkluż, ADOTTA DIN ID-DEĊIŻJONI: Artikolu 1 Il-Ftehim bejn il-Komunità Ewropea u r-Repubblika tal-Liberja għall-infurzar tal-liġi tal-foresti, il-governanza u l-kummerċ tal-injam lejn l-Unjoni Ewropea (FLEGT) huwa b'dan approvat f'isem l-Unjoni. It-test tal-Ftehim huwa anness ma’ din id-Deċiżjoni. Artikolu 2 Il-President tal-Kunsill għandu jinnomina l-persuna/i awtorizzata/i biex jagħtu/i, f’isem l-Unjoni, in-notifika prevista fl-Artikolu 30 tal-Ftehim sabiex ikun espress il-kunsens tal-Unjoni li tkun marbuta bil-Ftehim. Artikolu 3 Rappreżentanti tal-Kummissjoni għandhom jirrappreżentaw lill-Unjoni fil-Kumitat Konġunt tal-Implimentazzjoni mwaqqaf skont l-Artikolu 19 tal-Ftehim. L-Istati Membri jistgħu jipparteċipaw bħala membri tad-delegazzjoni tal-Unjoni fil-laqgħat tal-Kumitat Konġunt tal-Implimentazzjoni. Artikolu 4 Għall-finijiet tal-emendar tal-annessi tal-Ftehim fuq il-bażi tal-Artikolu 26 tiegħu, il-Kummissjoni hija awtorizzata, skont il-proċedura stabbilita fl-Artikolu 11(3) tar-Regolament (KE) Nru 2173/2005, biex tapprova kwalunkwe emenda f'isem l-Unjoni. Artikolu 5 Din id-Deċiżjoni għandha tidħol fis-seħħ fid-data tal-adozzjoni tagħha. Artikolu 6 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi Brussell, […] Għall-Kunsill Il-President […] FTEHIM TA’ SĦUBIJA VOLONTARJA BEJN L-UNJONI EWROPEA U R-REPUBBLIKA TAL-LIBERJA DWAR L-INFURZAR TAL-LIĠI TAL-FORESTI, IL-GOVERNANZA U L-KUMMERĊ TAL-PRODOTTI TAL-INJAM LEJN L-UNJONI EWROPEA L-UNJONI EWROPEA minn hawn ’il quddiem imsejħa ‘l-Unjoni’ u IR-REPUBBLIKA TAL-LIBERJA, minn hawn ’il quddiem imsejħa ‘il-Liberja’, minn hawn ’il quddiem flimkien imsejħa ‘il-Partijiet’, FILWAQT LI JIKKUNSIDRAW ir-relazzjoni ta’ ħidma mill-qrib bejn l-Unjoni u l-Liberja, b’mod partikolari fil-kuntest tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, minn naħa waħda, u l-Kummissjoni Ewropea u l-Istati Membri tagħha, min-naħa l-oħra, iffirmat f’Cotonou (Benin) fit-23 ta’ Ġunju 2000[11], minn hawn ’il quddiem ‘il-Ftehim ta' Cotonou’ ; FILWAQT LI JIKKUNSIDRAW il-Komunikazzjoni mill-Kummissjoni lill-Kunsill u l-Parlament Ewropew dwar Pjan ta’ Azzjoni tal-UE għall-Infurzar tal-Liġi tal-Foresti, il-Governanza u l-Kummerċ (FLEGT)[12] bħala l-ewwel pass lejn l-indirizzar tal-kwistjoni urġenti tal-qtugħ illegali tas-siġar u l-kummerċ assoċjat; WARA LI KKUNSIDRAW l-importanza tal-prinċipji stabbiliti fid-Dikjarazzjoni ta’ Rio tal-1992 fil-kuntest tal-assigurazzjoni tal-ġestjoni sostenibbli tal-foresti, u b’mod partikolari, tal-Prinċipju 10 dwar l-importanza tal-għarfien u l-parteċipazzjoni tal-pubbliku fi kwistjonijiet ambjentali u tal-Prinċipju 22 dwar ir-rwol essenzjali tan-nies indiġeni u komunitajiet oħra lokali fil-ġestjoni u l-iżvilupp ambjentali; FILWAQT LI JIKKUNSIDRAW id-Dikjarazzjoni Awtoritattiva li Ma Torbotx Legalment tal-Prinċipji għal Kunsens Globali dwar il-ġestjoni, il-konservazzjoni u l-iżvilupp sostenibbli tat-tipi kollha ta' foresti tal-1992 u l-adozzjoni reċenti mill-Assemblea Ġenerali tan-Nazzjonijiet Uniti ta’ Strument li Mhux Legalment Vinkolanti dwar it-tipi kollha ta’ foresti[13]; WARA LI KKUNSIDRAW il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES) u b’mod partikolari, ir-rekwiżit li permessi tal-esportazzjoni CITES maħruġa mill-partijiet ta’ CITES għal kampjuni ta’ speċi elenkati fl-Annessi I, II jew III jingħataw biss taħt ċerti kondizzjonijiet, inkluż li t-tali kampjuni ma jkunux inkisbu bi ksur tal-liġijiet ta’ dak l-Istat għall-protezzjoni tal-fawna u l-flora. FILWAQT LI JIKKUNSIDRAW l-importanza mogħtija mill-Partijiet lill-objettivi ta’ żvilupp miftiehma fuq livell internazzjonali u lill-Għanijiet ta’ Żvilupp tal-Millennju tan-Nazzjonijiet Uniti; FILWAQT LI JAFFERMAW MILL-ĠDID l-importanza mogħtija mill-Partijiet lill-prinċipji u lir-regoli li jirregolaw is-sistemi ta' kummerċ multilaterali, b'mod partikolari d-drittijiet u l-obbligi previsti fil-Ftehim Ġenerali dwar it-Tariffi u l-Kummerċ (GATT) tal-1994 u l-ftehimiet multilaterali l-oħra li jistabbilixxu l-Organizzazzjoni Dinjija tal-Kummerċ (WTO) kif ukoll il-ħtieġa li jiġu applikati b’mod trasparenti u mhux diskriminatorju; WARA LI KKUNSIDRAW ir-Regolament tal-Kunsill (KE) Nru 2173/2005 tal-20 ta’ Diċembru 2005 dwar l-istabbiliment ta’ skema ta’ liċenzjar FLEGT għall-importazzjoni ta’ injam fil-Komunità Ewropea[14]; FILWAQT LI JIKKUNSIDRAW il-qafas stabbilit mil-Liġi Nazzjonali tal-Liberja tar-Riforma tal-Foresti[15] li jibbilanċja l-prijoritajiet f’kompetizzjoni kummerċjali, komunitarji u ta’ konservazzjoni li qed jintużaw, il-ġestjoni u l-protezzjoni tar-riżorsi tal-foresti, u b'hekk jippromwovi l-użu effettiv fil-preżent ta' riżorsi tal-foresti għall-iżvilupp ekonomiku, FILWAQT li fl-istess ħin jiżgura li r-riżorsi tal-foresti se jkunu disponibbli għall-benefiċċju ta’ ġenerazzjonijiet futuri; FILWAQT LI JIRRIKONOXXI aktar ir-rikonoxximent tal-Liberja tal-importanza tal-parteċipazzjoni tal-pubbliku u t-trasparenza fl-użu sostenibbli tal-foresti u l-governanza tagħhom, inkluż l-allokazzjoni ta' liċenzji tal-foresti, il-promozzjoni ta' operazzjonijiet li ma jagħmlux ħsara lill-ambjent u l-monitoraġġ ta' konformità ma’ rekwiżiti fiskali u rekwiżiti regolatorji oħra; FILWAQT LI JIRRIKONOXXU li s-sistema tal-assigurazzjoni tal-legalità tal-Liberja hija mfassla sabiex tiġi żgurata l-legalità tal-prodotti kollha tal-injam esportati mil-Liberja għal kwalunkwe parti tad-dinja u bil-għan li jiġi applikat jew estiż ir-rekwiżit ta’ legalità għall-prodotti kollha tal-injam użati fis-suq domestiku; FILWAQT LI JIKKUNSIDRAW l-isforzi magħmula mil-Liberja sabiex tippromwovi l-ġestjoni sostenibbli tal-foresti u tal-organiżmi slavaġ fit-territorju nazzjonali kollu tagħha u, b'mod partikolari, sabiex tiżgura l-legalità tal-flussi kollha tal-injam; FILWAQT LI JIRRIKONOXXU aktar il-kontribuzzjoni li l-implimentazzjoni ta' ftehim ta' sħubija volontarja FLEGT se tagħmel fil-ġlieda kontra t-tibdil fil-klima, f’konformità mal-isforzi sabiex jitnaqqsu l-emissjonijiet mid-deforestazzjoni u d-degradazzjoni tal-foresti (REDD+) billi titrawwen l-infurzar tal-liġi u l-governanza tal-foresti; FILWAQT LI JIKKUNSIDRAW l-importanza mogħtija mill-Partijiet lill-parteċipazzjoni tas-soċjetà ċivili, tas-settur privat u tal-popolazzjonijiet lokali residenti għas-suċċess tal-politiki ta' governanza tal-foresti, b'mod partikolari permezz ta' konsultazzjonijiet u l-għoti ta' informazzjoni lill-pubbliku, B’DAN FTIEHMU KIF ĠEJ: Artikolu 1 Għan L-għan ta’ dan il-Ftehim, konsistenti mal-impenn komuni tal-Partijiet li jiġġestixxu b’mod sostenibbli t-tipi kollha ta’ foresti, huwa li jipprovdi qafas legali bl-iskop li jiżgura li l-importazzjonijiet kollha fl-Unjoni mil-Liberja ta’ prodotti tal-injam koperti minn dan il-Ftehim ġew prodotti legalment u, b’hekk, li jippromwovi l-kummerċ fil-prodotti tal-injam. Barra minn hekk, dan il-Ftehim jipprovdi bażi għal djalogu u kooperazzjoni bejn il-Partijiet għall-faċilitazzjoni u l-promozzjoni tal-implimentazzjoni sħiħa ta’ dan il-Ftehim u t-tisħiħ tal-infurzar tal-liġi u l-governanza tal-foresti. Artikolu 2 Definizzjonijiet Għall-finijiet ta' dan il-ftehim, għandhom japplikaw id-definizzjonijiet li ġejjin: (a) ‘importazzjoni fl-Unjoni’ tfisser ir-rilaxx għal ċirkolazzjoni ħielsa fl-Unjoni skont l-Artikolu 79 tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali Komunitarju[16] ta’ prodotti tal-injam li ma jistgħux jiġu kklassifikati bħala ‘merkanzija ta’ natura mhux kummerċjali’ skont id-definizzjoni li tidher fl-Artikolu 1(6) tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju[17]; (b) ‘esportazzjoni’ tfisser il-ħruġ jew l-irtirar fiżiku ta’ prodotti tal-injam minn kwalunkwe parti tat-territorju ġeografiku tal-Liberja, għajr il-prodotti tal-injam fi tranżitu fil-Liberja; (c) ‘injam fi tranżitu’ ifisser kwalunkwe prodott tal-injam li joriġina minn pajjiż terz, li jidħol fit-territorju tal-Liberja taħt il-kontroll doganali u joħroġ taħt l-istess forma waqt li jzomm il-pajjiż tal-oriġini tiegħu; (d) ‘prodotti tal-injam’ ifisser il-prodotti elenkati fl-Anness I; (e) ‘kodiċi HS’ tfisser kodiċi ta’ erba' jew sitt numri, kif stabbilita fis-Sistema Armonizzata għad-Deskrizzjoni u l-Kodifika tal-Komodità stabbilita permezz tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika tal-Komodità tal-Organizzazzjoni Dinjija Doganali; (f) ‘liċenzja FLEGT’ tfisser dokument li jikkonferma li konsenja tkun ġejja minn sors legali u hija vverifikata skont il-kriterji stabbiliti f'dan il-Ftehim. Liċenzja FLEGT tista’ tkun fuq karta jew fil-forma elettronika; (g) ‘awtorità tal-liċenzji’ tfisser l-awtorità maħtura mil-Liberja biex toħroġ u tivvalida l-liċenzji FLEGT; (h) ‘awtoritajiet kompetenti’ tfisser l-awtoritajiet maħtura mill-Istati Membri tal-Unjoni biex jirċievu, jaċċettaw u jivverifikaw il-liċenzji FLEGT; (i) ‘konsenja’ tfisser il-kwantità ta’ prodotti tal-injam koperta minn liċenzja FLEGT li tintbagħat mill-konsenjatur jew trasportatur mil-Liberja u hija ppreżentata għar-rilaxx għaċ-ċirkolazzjoni ħielsa f’uffiċċju doganali fl-Unjoni; (j) ‘injam prodott legalment’ ifisser prodotti tal-injam akkwistati, prodotti u kkumerċjalizzati permezz ta’ proċessi li jikkonformaw mad-dispożizzjonijiet statutorji u regolatorji fis-seħħ fil-Liberja, kif stabbilit fl-Anness II; (k) ‘ir-rilaxx għaċ-ċirkolazzjoni ħielsa’ tfisser proċedura doganali tal-Unjoni li tagħti l-istatus doganali ta' oġġetti tal-Unjoni lil oġġetti li mhumiex mill-Unjoni (b'referenza għar-Regolament (KEE) Nru 2913/92), li jimplika l-ġbir ta' kwalunkwe dazju dovut għall-importazzjoni; il-ġbir, kif xieraq, ta' imposti oħra; l-applikazzjoni tal-miżuri ta' politika kummerċjali u l-projbizzjonijiet u r-restrizzjonijiet; u t-twettiq ta' formalitajiet oħra previsti fir-rigward tal-importazzjoni tal-oġġetti; (l) ‘il-Kummissjoni Ewropea’ tfisser l-istituzzjoni tal-Unjoni imsemmija fl-Artikoli 13(1) u 17 tat-Trattat dwar l-Unjoni Ewropea li, fost kompiti oħra, tiżgura r-rappreżentazzjoni esterna tal-Unjoni u teżerċita funzjonijiet ta’ koordinazzjoni, eżekuttivi u ta’ ġestjoni. Artikolu 3 Skema ta’ liċenzjar FLEGT 1. Skema ta' Liċenzji dwar l-Infurzar tal-Liġi tal-Foresti, il-Governanza u l-Kummerċ (minn hawn 'il quddiem imsejħa ‘l-iskema ta' liċenzji FLEGT’) hija hawnhekk stabbilita bejn il-Partijiet f'dan il-Ftehim. Hija tistabbilixxi sett ta' proċeduri u rekwiżiti bil-għan li jkunu vverifikat u ċċertifikat, permezz ta' liċenzji FLEGT, li l-prodotti tal-injam li jiġu kkunsinjati lejn l-Unjoni jkunu ġew prodotti jew akkwistati legalment. Skont ir-Regolament tal-Kunsill (KE) Nru 2173/2005 u dan il-Ftehim, l-Unjoni għandha taċċetta dawn il-konsenji mil-Liberja għall-importazzjoni fl-Unjoni biss jekk ikunu koperti minn liċenzji FLEGT. 2. L-iskema tal-liċenzji FLEGT għandha tapplika għall-prodotti tal-injam elenkati fl-Anness I. Artikolu 4 Awtorità tal-liċenzji 1. Il-Liberja għandha taħtar l-awtorità tal-liċenzji tagħha u tinnotifika d-dettalji tal-kuntatt tal-awtorità tal-liċenzji lill-Kummissjoni Ewropea. Iż-żewġ Partijiet għandhom jagħmlu din l-informazzjoni disponibbli għall-pubbliku. 2. L-awtorità tal-liċenzji għandha tivverifika li l-prodotti tal-injam ikunu ġew prodotti legalment skont il-leġiżlazzjoni elenkata fl-Anness II. Skont it-termini stabbiliti fl-Anness II, għandha toħroġ liċenzji FLEGT li jkopru konsenji ta’ injam prodott jew akkwistat legalment għall-esportazzjoni lejn l-Unjoni 3. L-awtorità tal-liċenzji m’għandhiex toħroġ liċenzji FLEGT għal kwalunkwe prodott tal-injam li huwa kompost minn, jew li jinkludi, prodotti tal-injam importati fil-Liberja minn pajjiż terz ħlief jekk jintwera li l-prodott tal-injam ikun ġie prodott u esportat skont il-liġijiet tal-pajjiż terz ikkonċernat u jkun ikkonforma mal-Anness II għal dan il-Ftehim u ma kwalunkwe regolament li jirregola l-importazzjoni ta’ prodotti tal-injam fil-Liberja. 4. L-awtorità tal-liċenzji għandha tistabbilixxi u tagħmel disponibbli pubblikament il-proċeduri tagħha għall-ħruġ tal-liċenzji FLEGT. Għandha żżomm ukoll rekords tal-konsenji kollha koperti mil-liċenzji FLEGT u, f’konformità mal-leġiżlazzjoni nazzjonali dwar il-protezzjoni tad-dejta, għandha tagħmel dawn ir-rekords disponibbli għall-finijiet ta’ monitoraġġ indipendenti, waqt li tirrispetta l-kunfidenzjalità tal-informazzjoni li hi proprjetà tal-esportaturi. Artikolu 5 Awtoritajiet kompetenti tal-Unjoni 1. Il-Kummissjoni Ewropea għandha tgħarraf lil-Liberja bid-dettalji ta' kuntatt tal-awtoritajiet kompetenti maħtura mill-Istati Membri tal-Unjoni. Iż-żewġ Partijiet għandhom jagħmlu din l-informazzjoni disponibbli għall-pubbliku. 2. L-awtoritajiet kompetenti għandhom jivverifikaw li kull konsenja tiġi koperta minn liċenzja FLEGT valida qabel ma jirrilaxxaw dik il-konsenja għal ċirkolazzjoni ħielsa fl-Unjoni. Ir-rilaxx tal-konsenja jista’ jiġi sospiż u l-konsenja miżmuma fejn ikun hemm dubji fir-rigward tal-validità tal-liċenzja FLEGT. Il-proċeduri li jirregolaw ir-rilaxx għaċ-ċirkolazzjoni ħielsa fl-Unjoni ta’ konsenji koperti minn liċenzja FLEGT huma deskritti fl-Anness III. 3. L-awtoritajiet kompetenti għandhom iżommu u jippubblikaw kull sena rekord tal-liċenzji FLEGT li jirċievu. 4. Skont il-leġiżlazzjoni nazzjonali dwar il-protezzjoni tad-dejta, l-awtoritajiet kompetenti għandhom jagħtu lil persuni jew korpi maħtura mil-Liberja bħala awditur indipendenti, aċċess għad-dokumenti u d-dejta rilevanti. 5. Madankollu, fejn l-injam u l-prodotti derivati mill-ispeċijiet elenkati fl-Appendiċijiet tal-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES) u koperti minn liċenzja FLEGT jidħlu fl-Unjoni, għandhom jgħaddu minn eżami preskritt mir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċijiet ta' fawna u flora selvaġġi billi jkun irregolat il-kummerċ fihom[18], billi l-liċenzja FLEGT tiċċertifika wkoll li dan l-injam inkwistjoni ġie prodott jew akkwistat legalment. Artikolu 6 Liċenzji FLEGT 1. Il-liċenzji FLEGT għandhom jinħarġu mill-awtorità tal-liċenzji bħala mezz ta’ ċertifikazzjoni li l-prodotti tal-injam ikunu ġew prodotti jew akkwistati legalment. 2. Il-liċenzji FLEGT għandhom jinħarġu u jimtlew bl-Ingliż. 3. Il-Partijiet jistgħu, permezz ta’ ftehim, jistabbilixxu sistemi elettroniċi għall-ħruġ, it-trażmissjoni u r-riċezzjoni tal-liċenzji FLEGT. 4. Il-proċedura għall-ħruġ tal-liċenzji FLEGT u l-ispeċifikazzjonijiet tekniċi huma stabbiliti fl-Anness IV. Artikolu 7 Definizzjoni ta’ injam prodott legalment Għall-finijiet ta’ dan il-Ftehim, qed tiġi stabbilita definizzjoni ta’ ‘injam prodott legalment’ fl-Artikolu 2 u l-Anness II. Id-definizzjoni tistabbilixxi l-leġiżlazzjoni nazzjonali u regolamenti ta’ akkompanjament tal-Liberja li jridu jiġu mħarsa qabel ma l-prodotti tal-injam ikunu jistgħu jiġu koperti mil-liċenzji FLEGT L-Anness II jinkludi wkoll ‘tabelli ta’ legalità’ flimkien ma’ ‘indikaturi ta’ legalità’ u ‘verifikaturi ta’ legalità’ u proċeduri ddettaljati ta’ verifika li jridu jiġu segwiti sabiex tiġi determinata l-konformità mal-liġi tal-Liberja. Artikolu 8 Verifika ta’ injam prodott legalment 1. Il-Liberja għandha tistabbilixxi sistema biex tivverifika li l-injam ikun ġie prodott jew akkwistat legalment u biex tiżgura li l-konsenji verifikati bħala tali biss jiġu esportati lejn l-Unjoni. Is-sistema għall-verifika tal-legalità għandha tinkludi kontrolli tal-konformità sabiex tiġi pprovduta assigurazzjoni li l-injam u l-prodotti derivati destinati għall-esportazzjoni lejn l-Unjoni jkunu ġew prodotti jew akkwistati legalment u li l-liċenzji FLEGT ma jkunux inħarġu għal konsenji tal-injam li ma jkunux ġew prodotti jew akkwistati legalment, jew li l-oriġini tagħhom ma tkunx magħrufa. Is-sistema għandha tinkludi wkoll proċeduri bl-għan li jiġi żgurat li l-injam ta' oriġini illegali jew mhux magħrufa ma jidħolx fil-katina tal-provvista. 2. Is-sistema ta' verifika li l-konsenji tal-prodotti tal-injam ikunu ġew prodotti legalment hija deskritta fl-Anness II. Artikolu 9 Applikazzjoni tal-iskema ta’ liċenzjar FLEGT għall-prodotti tal-injam mhux esportati lejn l-Unjoni 1. Il-Liberja għandha timpenja ruħha biex tivverifika l-legalità tal-injam esportat lejn swieq li mhumiex fl-Unjoni, tal-injam mibjugħ fis-swieq domestiċi tiegħu u tal-injam importat permezz, fejn ikun possibbli, tas-sistemi tal-verifika tal-legalità żviluppati għall-implimentazzjoni ta’ dan il-Ftehim. 2. Bħala sostenn għal dawn l-isforzi, l-Unjoni, bi djalogu mal-partijiet interessati, għandha tinkoraġġixxi l-użu tas-sistemi żvilupppati għall-implimentazzjoni ta' dan il-Ftehim għal kummerċ fi swieq internazzjonali oħra u ma' pajjiżi terzi. Artikolu 10 Konsultazzjonijiet dwar il-validità tal-liċenzji 1. F’każ li jinħolqu dubji dwar il-validità ta’ kwalunkwe liċenzja, l-awtorità kompetenti kkonċernata tista’ titlob fil-pront lill-awtorità tal-liċenzji informazzjoni addizzjonali u tfittex aktar kjarifika. Jekk l-awtorità tal-liċenzji ma tweġibx fi żmien 21 jum kalendarju mid-data ta’ meta tirċievi t-talba għal informazzjoni addizzjonali, l-awtorità kompetenti għandha taġixxi skont il-leġiżlazzjoni nazzjonali applikabbli tagħha u m’għandhiex taċċetta l-liċenzja. Jekk, wara li tiġi provduta l-informazzjoni addizzjonali u aktar investigazzjoni, jiġi stabbilit li l-informazzjoni fuq il-liċenzja ma tikkorrispondix mal-konsenja, l-awtorità kompetenti għandha taġixxi skont il-leġiżlazzjoni nazzjonali fis-seħħ u m’għandhiex taċċetta l-liċenzja. L-awtorità tal-liċenzji trid tiġi infurmata fil-pront bil-miktub b’kull nuqqas ta’ aċċettazzjoni ta’ liċenzja FLEGT flimkien mar-raġuni għan-nuqqas ta’ aċċettazzjoni. 2. F’każ li jkun hemm nuqqas ta’ ftehim jew diffikultajiet persistenti fir-rigward tal-konsultazzjonijiet li jikkonċernaw il-liċenzji FLEGT, il-kwistjoni tista’ tiġi rriferita lill-Kumitat Konġunt tal-Implimentazzjoni. Artikolu 11 Awditur indipendenti 1. Il-Partijiet għandhom jiftiehmu dwar il-ħtieġa li jimpjegaw is-servizzi ta’ awditur indipendenti għal perjodi ta’ żmien miftiehma biex jikkontrollaw il-prestazzjoni u l-effikaċja tal-iskema tal-liċenzji FLEGT kif stabbilita fl-Anness V. 2. Il-Liberja għandha tqabbad is-servizzi ta’ awditur indipendenti, wara li tikkonsulta mal-Unjoni. 3. L-awditur indipendenti għandu jirreferi l-ilmenti li jqumu matul ix-xogħol tiegħu lill-Kumitat Konġunt tal-Implimentazzjoni. 4. L-awditur indipendenti għandu jikkomunika l-osservazzjonijiet tiegħu lill-Partijiet f’rapporti skont il-proċedura deskritta fl-Anness V. Ir-rapporti tal-awditur indipendenti għandhom jiġu ppubblikati skont il-proċedura stabbilita fl-Anness V. 5. Il-Partijiet għandhom jiffaċilitaw ix-xogħol tal-awditur indipendenti, inkluż billi jiżguraw li dan tal-aħħar ikollu aċċess fit-territorju ta’ kull Parti għall-informazzjoni meħtieġa għat-twettiq tal-funzjonijiet tiegħu. Madankollu, Parti tista’, skont il-leġiżlazzjoni tagħha dwar il-protezzjoni tad-dejta, iżżomm kwalunkwe informazzjoni li m'għandhiex permess li tiżvela. Artikolu 12 Irregolaritajiet Il-Partijiet għandhom jinfurmaw lil xulxin jekk jissuspettaw jew ikunu sabu evidenza ta’ kwalunkwe evażjoni jew irregolarità fl-iskema tal-liċenzji FLEGT, inkluż b’rabta ma’ dan li ġej: (a) aġġirament tal-kummerċ, inkluż bit-teħid ta’ rotta ġdida tal-kummerċ mil-Liberja lejn l-Unjoni permezz ta’ pajjiż terz, fejn hemm raġuni li wieħed jemmen li dan sar bl-intenzjoni li jiġi evitat il-liċenzjar; (b) liċenzji FLEGT li jkopru l-prodotti tal-injam li jinkludu importazzjonijiet minn sorsi suspettużi f’pajjiżi terzi; jew (c) frodi fil-kisba jew l-użu tal-liċenzji FLEGT. Artikolu 13 Id-data tal-operazzjoni tal-iskema tal-liċenzji FLEGT 1. Il-Partijiet għandhom jiftiehmu dwar data minn meta l-iskema tal-liċenzji FLEGT għandha tibda topera. 2. It-tnedija tal-ħruġ tal-liċenzji FLEGT għandha tiġi preċeduta minn evalwazzjoni teknika konġunta, li l-għanijiet u l-kriterji tagħha huma stabbiliti fl-Anness VI. L-evalwazzjoni għandha tiddetermina li l-assigurazzjoni tal-legalità li hija l-bażi tal-iskema tal-liċenzji FLEGT tissodisfa b’mod adegwat il-funzjonijiet tagħha u li s-sistemi fl-Unjoni Ewropea għar-riċezzjoni, il-verifika u l-aċċettazzjoni tal-liċenzji FLEGT huma fis-seħħ. Artikolu 14 Skeda għall-implimentazzjoni tal-Ftehim 1. Il-Partijiet jaqblu fuq l-iskeda għall-implimentazzjoni stabbilita fl-Anness VII. 2. Il-Partijiet, permezz tal-Kumitat Konġunt tal-Implimentazzjoni, għandhom jevalwaw il-progress tal-implimentazzjoni b’referenza għall-iskeda stabbilita fl-Anness VII. Artikolu 15 Miżuri ta' sostenn 1. Il-Partijiet identifikaw l-oqsma indikati fl-Anness VIII bħala dawk fejn hemm il-ħtieġa għal riżorsi tekniċi u finanzjarji addizzjonali biex jiġi applikat dan il-Ftehim. 2. Il-provvista ta’ dawn ir-riżorsi għandha tkun soġġetta għall-proċeduri normali tal-Unjoni u l-Istati Membri tagħha għall-ipprogrammar tal-assistenza lil-Liberja u għall-proċeduri baġitarji tal-Liberja stess. 3. Il-Partijiet għandhom jikkunsidraw il-ħtieġa ta’ ftehim konġunt fejn il-finanzjament u l-kontribuzzjonijiet tekniċi tal-Kummissjoni Ewropea u tal-Istati Membri tal-Unjoni Ewropea jiġu kkoordinati biex isostnu dawn il-proċessi. 4. Il-Liberja għandha tiżgura li l-infurzar tal-kapaċitajiet għall-implimentazzjoni ta’ dan il-Ftehim ikun inkluż fl-istrumenti nazzjonali tal-ippjanar, bħall-istrateġiji ta’ tnaqqis tal-faqar u l-baġits. 5. Il-Partijiet għandhom jiżguraw li l-attivitajiet assoċċjati mal-implimentazzjoni ta' dan il-Ftehim jiġu koordinati mal-inizjattivi ta’ żvilupp rilevanti, eżistenti jew fil-futur bħal, fost oħrajn, dawk li jsostnu l-azzjoni sabiex jintaqqsu l-emissjonijiet mid-deforestazzjoni u d-degradazzjoni tal-foresti (REDD+). 6. Il-provvista ta’ riżorsi addizzjonali għandha tiġi soġġetta għall-proċeduri li jirregolaw l-għajnuna tal-Unjoni Ewropea, kif stabbilita fil-Ftehim ta’ Kotonù, u għal dawk li jirregolaw l-għajnuna bilaterali mogħtija lil-Liberja mill-Istati Membri tal-Unjoni Ewropea. Artikolu 16 Involviment tal-partijiet interessati fl-implimentazzjoni tal-Ftehim 1. Skont il-Liġi Nazzjonali tal-Liberja tar-Riforma tal-Foresti relatata mal-ġestjoni parteċipatorja tar-riżorsi tal-foresti, il-Liberja għandha tiżgura li l-implimentazzjoni u l-monitoraġġ ta’ dan il-Ftehim isiru f’konsultazzjoni mal-partijiet interessati rilevanti, inkluż l-industrija, is-soċjetà ċivili, il-komunitajiet lokali u persuni oħra dipendenti fuq il-foresti. Il-partijiet interessati għandhom jipparteċipaw permezz ta’ strutturi ta’ governanza eżistenti tal-foresti u permezz ta' sħubija ta' korp nazzjonali li jrid jiġi stabbilit skont il-paragafu 2 ta' dan l-Artikolu. 2. Il-Liberja għandha tistabbilixxi kumitat nazzjonali sabiex jimmonitorja l-implimentazzjoni ta’ dan il-Ftehim, magħmul minn rappreżentanti tal-aġenziji rilevanti tal-Gvern u partijiet interessati rilevanti oħra. 3. L-Unjoni għandha tikkonsulta b’mod regolari mal-partijiet interessati dwar l-implimentazzjoni ta’ dan il-Ftehim, filwaqt li tikkunsidra l-obbligi tagħha skont il-Konvenzjoni ta’ Aarhus tal-1998 dwar l-aċċess għall-informazzjoni, il-parteċipazzjoni tal-pubbliku fit-teħid ta’ deċiżjoni u l-aċċess għall-ġustizzja fi kwistjonijiet ambjentali. Artikolu 17 Salvagwardji soċjali 1. Sabiex jiġi minimizzat kwalunkwe impatt negattiv li jista’ jkollu dan il-Ftehim, il-Partijiet jiftiehmu li jiżviluppaw ftehim aħjar tal-mod kif persuni potenzjalment affettwati u komunitajiet lokali jaqilgħu l-għixien, inklużi dawk involuti fil-qtugħ illegali tas-siġar. 2. Il-Partijiet għandhom jimmonitorjaw l-impatt ta’ dan il-Ftehim fuq dawk il-komunitajiet imsemmija f’paragrafu 1, waqt li jieħdu passi raġonevoli biex jimmitigaw kwalunkwe impatt ħażin. Il-Partijiet jistgħu jiftiehmu fuq miżuri addizzjonali biex jindirizzaw kwalunkwe impatt negattiv. Artikolu 18 Inċentivi relatati mas-suq Filwaqt li tikkunsidra l-obbligi internazzjonali tagħha, l-Unjoni għandha tħabrek biex tippromwovi l-aċċess favorevoli għas-suq tagħha għall-prodotti tal-injam koperti b’dan il-Ftehim. Dawn l-isforzi għandhom jinkludu: (a) l-inkoraġġament tal-politiki ta’ akkwist pubbliku u privat li jirrikonoxxu l-isforzi li jiżguraw provvista ta’ prodotti tal-injam prodotti legalment; u (b) il-promozzjoni tal-prodotti bil-liċenzji FLEGT fis-suq tal-Unjoni. Artikolu 19 Kumitat Konġunt tal-Implimentazzjoni 1. Il-Partijiet għandhom jistabbilixxu Kumitat Konġunt tal-Implimentazzjoni (minn hawn ’il quddiem imsejjaħ ‘il-JIC’) biex jiffaċilita l-monitoraġġ u r-reviżjoni ta’ dan il-Ftehim. Il-JIC għandu jiffaċilita wkoll id-djalogu u l-iskambji tal-informazzjoni bejn il-Partijiet. 2. Kull Parti għandha tinnomina r-rappreżentanti tagħha fil-JIC li għandu jieħu d-deċiżjonijiet tiegħu permezz ta' konsensus. Il-JIC għandu jiġi kopresedut minn tnejn mill-membri tiegħu, wieħed mill-Unjoni u l-ieħor mil-Liberja. 3. Il-JIC għandu jikkunsidra kwalunkwe kwistjoni relatata mal-implimentazzjoni effettiva ta’ dan il-Ftehim. B’mod partikolari, il-JIC għandu: (a) jiltaqa’ mill-inqas darbtejn fis-sena fid-dati u l-postijiet miftiehma mill-Partijiet; (b) iħejji l-aġenda tal-ħidma tiegħu u t-termini ta’ referenza għall-azzjoni konġunta; (c) jistabbilixxi r-regoli tal-proċedura tiegħu stess; (d) jistabbilixxi arranġament ta’ kopresidenza sabiex il-laqgħat tiegħu jiġu preseduti; (e) jiżgura li l-ħidma tiegħu tkun trasparenti u li l-informazzjoni dwar il-ħidma u d-deċiżjonijiet tiegħu tkun disponibbli għall-pubbliku; (f) jekk ikun meħtieġ, jistabbilixxi gruppi ta’ ħidma jew korpi sussidjarji oħra għal oqsma li jeħtieġu kompetenzi speċifiċi; (g) jippubblika rapport annwali. Dettalji tal-kontenut ta’ dan ir-rapport jingħataw fl-Anness IX. 4. Il-funzjonijiet speċifiċi tal-JIC huma deskritti fl-Anness X. 5. Fil-perjodu bejn l-inizjalar ta’ dan il-Ftehim u d-dħul fis-seħħ tiegħu, għandu jiġi stabbilit mekkaniżmu konġunt għad-djalogu u l-monitoraġġ biex tiġi ffaċilitata l-implimentazzjoni ta’ dan il-Ftehim. Artikolu 20 Komunikazzjoni dwar l-implimentazzjoni tal-Ftehim 1. Ir-rappreżentanti tal-Partijiet li huma responsabbli għall-komunikazzjonijiet uffiċjali dwar l-implimentazzjoni ta’ dan il-Ftehim għandhom ikunu: Għal-Liberja: || Għall-Unjoni Ewropea Il-Ministru tal-Agrikoltura || Il-Kap tad-Delegazzjoni tal-Unjoni fil-Liberja 2. Il-Partijiet għandhom jikkomunikaw lil xulxin fi żmien xieraq l-informazzjoni meħtieġa għall-implimentazzjoni ta’ dan il-Ftehim. Artikolu 21 Rapportaġġ u żvelar tal-informazzjoni lill-pubbliku 1. Il-pubblikazzjoni tal-informazzjoni hija essenzjali sabiex tiġi mtejba l-governanza u għalhekk il-provvista tal-informazzjoni lill-partijiet interessati għandha tkun ċentrali għall-VPA. L-informazzjoni għandha tiġi ppubblikata regolarment sabiex tiġi ffaċilitata l-implimentazzjoni u l-monitoraġġ ta’ sistemi, tiżdied it-trasparenza, u b’hekk titjieb il-kunfidenza tal-parti interessata u tal-konsumatur kif ukoll jiġi żgurat li jingħata rendikont aħjar tal-Partijiet. Id-dettalji tal-informazzjoni li trid tiġi ppubblikata huma stabbiliti fl-Anness IX. 2. Kull parti għandha tiddetermina l-mekkaniżmu l-aktar xieraq biex tagħmel l-informazzjoni pubblika. B’mod partikolari, il-Partijiet għandhom jagħmlu sforz biex jipprovdu lill-partijiet interessati fis-settur tal-foresti b’informazzjoni affidabbli u aġġornata. 3. It-termini tar-referenza u l-proċeduri li jiggwidaw il-funzjonament tal-JIC għandhom jiġu ppubblikati. Artikolu 22 Informazzjoni kunfidenzjali 1. Kull Parti timpenja ruħha, fil-limiti preskritti mil-liġijiet tagħha stess, li ma tiżvelax informazzjoni kunfidenzjali skambjata taħt dan il-Ftehim. L-ebda Parti m’għandha tiżvela lill-pubbliku, jew tippermetti lill-awtoritajiet tagħha involuti fl-implimentazzjoni ta’ dan il-Ftehim li jiżvelaw, sigrieti tal-kummerċ jew informazzjoni kummerċjali kunfidenzjali skambjata taħt dan il-Ftehim. 2. Suġġett għall-paragrafu 1, l-informazzjoni li ġejja m'għandhiex tiġi kkunsidrata bħala kunfidenzjali: (a) in-numru u t-tip tal-liċenzji FLEGT maħruġa mil-Liberja u rċevuti mill-Unjoni u l-volum tal-prodotti tal-injam esportati mil-Liberja u rċevuti mill-Unjoni taħt dawn il-liċenzji; (b) l-ismijiet u l-indirizzi tad-detenturi rilevanti tal-liċenzji FLEGT u tal-importaturi; (c) l-ammonti tal-miżati u t-taxxi mħallsa minn kwalunkwe esportatur; (d) multi monetarji imposti jew azzjoni regolatorja meħuda kontra kwalunkwe kuntrattur jew detentur tal-liċenzji. Artikolu 23 Applikazzjoni territorjali Dan il-Ftehim għandu japplika għat-territorju li fih it-Trattat dwar il-Funzjonament tal-Unjoni Ewropea jiġi applikat taħt il-kundizzjonijiet previsti f'dak it-Trattat, min-naħa waħda, u għat-territorju tal-Liberja, min-naħa l-oħra. Artikolu 24 Riżoluzzjoni tat-tilwim 1. Il-Partijiet għandhom ifittxu li jsolvu kull tilwim li jikkonċerna l-applikazzjoni jew l-interpretazzjoni ta’ dan il-Ftehim permezz ta’ konsultazzjonijiet fil-pront. 2. Fil-każ li xi tilwim ma jkunx jista’ jiġi solvut permezz ta’ konsultazzjonijiet fi żmien xahrejn mid-data tat-talba inizjali għall-konsultazzjonijiet, kull Parti tista’ tirreferi t-tilwim lill-JIC, li għandu jagħmel ħiltu biex isib soluzzjoni. Il-JIC għandu jiġi provdut bl-informazzjoni kollha rilevanti għal eżami fil-fond tas-sitwazzjoni bil-ħsieb li tinsab soluzzjoni aċċettabbli. Għal dan il-għan, il-JIC għandu jinħtieġ li jeżamina l-possibbiltajiet kollha biex tinżamm l-implimentazzjoni effettiva ta’ dan il-Ftehim. 3. Fil-każ li l-JIC ma jkunx jista’ jsolvi t-tilwima fi żmien xahrejn, il-Partijiet jistgħu jfittxu b’mod konġunt l-bon offiċji ta’, jew jitolbu l-medjazzjoni, minn parti terza indipendenti. 4. Fil-każ li ma jkunx jista’ jsolvi t-tilwima skont il-paragrafu 3, kull Parti tista’ tinnotifika lill-oħra dwar il-ħatra ta’ arbitru; il-Parti l-oħra trid imbagħad taħtar arbitru ieħor fi żmien 30 jum kalendarju mill-ħatra tal-ewwel arbitru. Il-Partijiet għandhom jaħtru b’mod konġunt it-tielet arbitru fi żmien xahrejn mill-ħatra tat-tieni arbitru. 5. Id-deċiżjonijiet tal-arbitri għandhom jittieħdu b’vot ta' maġġoranza fi żmien sitt xhur mill-ħatra tat-tielet arbitru. 6. Id-deċiżjoni għandha torbot lill-Partijiet u ma tistax tiġi appellata. 7. Il-JIC għandu jistabbilixxi l-proċeduri tal-ħidma għall-arbitraġġ. Artikolu 25 Sospensjoni 1. Kull Parti tista’ tissospendi l-applikazzjoni ta’ dan il-Ftehim fil-każ li l-Parti l-oħra (a) tonqos milli tissodisfa l-obbligi tagħha kif speċifikat skont dan il-Ftehim, jew (b) tonqos milli żżomm il-miżuri regolatorji u amministrattivi u l-mezzi meħtieġa sabiex jiġi implimentat dan il-Ftehim, jew (c) taġixxi jew tonqos milli taġixxi b'mod li joħloq riskji sinifikanti għall-ambjent, is-saħħa, is-sikurezza jew is-sigurtà tan-nies tal-Unjoni jew tal-Liberja. Id-deċiżjoni ta’ sospensjoni u r-raġunijiet għal din id-deċiżjoni għandhom jiġu nnotifikati bil-miktub lill-Parti l-oħra. 2. Il-kundizzjonijiet ta’ dan il-Ftehim jieqfu japplikaw 30 jum kalendarju wara li jingħata dan l-avviż. 3. L-applikazzjoni ta’ dan il-Ftehim għandha terġa’ tissokta 30 jum kalendarju wara li l-Parti li tkun issospendiet l-applikazzjoni tagħha tinforma lill-Parti l-oħra li r-raġunijiet tas-sospensjoni m’għadhomx japplikaw u l-Partijiet jiftiehmu b’mod konġunt li jerġgħu jissoktaw bil-Ftehim. Artikolu 26 Emendi 1. Kull Parti li tixtieq temenda dan il-Ftehim għandha tressaq proposta mill-anqas tliet xhur qabel il-laqgħa li jmiss tal-JIC. Il-JIC għandu jiddiskuti l-proposta, u jekk jintlaħaq kunsens, jagħmel rakkomandazzjoni. Kull Parti għandha tikkunsidra r-rakkomandazzjoni u, jekk ikun hemm qbil, għandha tapprovaha skont il-proċeduri interni tagħha stess. 2. Kwalunkwe emenda approvata b’dan il-mod miż-żewġ Partijiet għandha tidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin dwar it-tlestija tal-proċeduri meħtieġa għal dan l-iskop. 3. Il-JIC jista’ jadotta emendi għall-Annessi ta’ dan il-Ftehim. 4. Notifika ta’ kwalunkwe emenda għandha tintbagħat lid-depożitarji għal dan il-Ftehim u għandha tidħol fis-seħħ fil-ħin u fil-forma prevista fil-paragrafu 2 ta’ dan l-Artikolu. Artikolu 27 Annessi L-Annessi għal dan il-Ftehim għandhom jifformaw parti integrali tiegħu u għandhom ikunu infurzabbli. Artikolu 28 Durata B’effett mid-dħul fis-seħħ tiegħu, dan il-Ftehim għandu jibqa’ validu għal żmien indefinit. Artikolu 29 Terminazzjoni tal-Ftehim Minkejja l-Artikolu 28, kull Parti tista’ ttemm dan il-Ftehim billi tinnotifika bil-miktub lill-Parti l-oħra. Dan il-Ftehim m’għandux jibqa japplika 12-il xahar wara d-data ta’ din in-notifika. Artikolu 30 Testi awtentiċi Dan il-Ftehim għandu jitfassal duplikatament fil-lingwa Bulgara, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża, u kull wieħed minn dawn it-testi jkun awtentiku. Fil-każ ta’ diverġenza, għandu jipprevali t-test Ingliż. Artikolu 31 Dħul fis-seħħ 1. Dan il-Ftehim għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin bil-miktub bit-tlestija tal-proċeduri rispettivi tagħhom meħtieġa għal dan l-iskop. 2. In-notifika għandha tintbagħat lis-Segretarjat Ġenerali tal-Kunsill tal-Unjoni Ewropea u lill-Ministru Liberjan tal-Affarijiet Barranin, li għandhom ikunu d-depożitarji konġunti għal dan il-Ftehim. Lista ta’ Annessi Anness I || Lista tal-prodotti suġġetti għal-liċenzjar FLEGT Anness II || Sistema tal-assigurazzjoni ta’ legalità tal-Liberja Anness III || Kundizzjonijiet li jirregolaw ir-rilaxx f’ċirkolazzjoni ħielsa fl-Unjoni tal-prodotti tal-injam esportati mil-Liberja u koperti minn liċenzja FLEGT Anness IV || Rekwiżiti u speċifikazzjonijiet tekniċi għal liċenzji FLEGT Anness V || Funzjonijiet tal-awditjar indipendenti: termini ta’ referenza Anness VI || Kriterji għall-evalwazzjoni tas-sistema tal-assigurazzjoni ta’ legalità Anness VII || Skeda tal-implimentazzjoni Anness VIII || Miżuri ta' sostenn Anness IX || Aċċess pubbliku għall-informazzjoni u l-miżuri ta’ trasparenza Anness X || Funzjonijiet tal-Kumitat Konġunt tal-Implimentazzjoni ANNESS I LISTA TAL-PRODOTTI SUĠĠETTI GĦAL-LIĊENZJAR FLEGT KODIĊIJIET HS || DESKRIZZJONI KUMMERĊJALI 4401 || Injam għall-ħruq, fi zkuk, zkuk ħoxnin, friegħi, għesieleġ jew forom simili; injam f’laqx jew fi frak; serratura u skart u fdal tal-injam, kemm jekk magħqudin fi zkuk, trab tal-faħam ippressat, gerbub jew forom simili, inkluż il-laqx tal-injam tal-gomma, jew le. 4403 || Injam mhux raffinat, biz-zokk u/jew il-linfa mqaxxrin jew maqtugħ kwadru b’mod goff 4406 || Travi tal-injam għal-linji tal-ferrovija jew injam simili 4407 || Injam isserrat jew imlaqqax mit-tul, imfellel jew imqaxxar, inċanat jew le, xkatlat jew imminċottat fit-truf, bi ħxuna ta’ iktar minn 6 mm 4408 || Folji għall-fuljetta (inklużi dawk magħmulin bit-tiflil tal-injam laminat), folji għat-triplaj jew għal injam laminat simili u injam ieħor isserrat mit-tul, imfellel jew imqaxxar, inċanat, xkatlat, impalellat jew imminċottat fit-truf, mhux eħxen minn 6 mm 4409 || Injam (inklużi strixxi u freġji għal kisi tal-art bil-parkè, mhux immuntat) iffurmat kontinwament (b’tarf ilsien, bil-kanal, irbattut, ċanfrin, ġonot-V, imnaqqax, ittundjat jew simili) tul xi xifer, wiċċ jew tarf tiegħu jew bosta minnhom, sew jekk inċanat, xkatlat jew imminċottat fit-truf jew le 4410 || Bord tal-injam mill-frak, bord tat-tip oriented strand board (OSB) u bord simili (pereżempju, waferboard) tal-injam jew ta’ materjali oħrajn għudin, magħqudin, jew le, bir-rażi jew sustanzi organiċi oħrajn li jgħaqqdu 4411 || Fibreboard tal-injam jew materjali oħrajn għudin, sew jekk magħqud bir-raża jew sustanzi organiċi oħra jew le 4412 || Plajwud, pannelli miksija u injam laminat simili 4414 || Gwarniċi tal-injam għal pitturi, ritratti, mirja jew oġġetti simili 4415 || Kontenituri għall-ippakkjar, kaxex, ċestuni, tankijiet u kontenituri simili, tal-injam; rukkelli tal-injam għall-kejbil; pallets, pallets forma ta’ kaxxa jew twavel oħrajn għat-tagħbija, tal-injam; għenuq tal-pallets tal-injam 4416 || Bittiji, bramel, tankijiet, tnellijiet u prodotti oħra tal-buttar, u partijiet tagħhom, inkluż injam imqawwes 4417 || Għodod, partijiet u manek tal-għodod, il-parti prinċipali tal-ixkupilji, manek tal-ixkupi jew tal-ixkupilji, tal-injam; forom, għodod għat-tkabbir taż-żraben, tal-injam 4418 || Xogħol tal-mastrudaxxa u tal-karpentrija tal-injam għall-bennejja, inklużi pannelli ċellulari tal-injam, panelli mmuntati għall-art, twavel tal-kisi u shakes 9403.30 || Għamara tal-injam tat-tip li tintuża fl-uffiċċji 9403.40 || Għamara tal-injam tat-tip li tintuża fil-kċina 9403.50 || Għamara tal-injam tat-tip li tintuża fil-kamra tas-sodda 9403.60 || Għamara oħra tal-injam ANNESS II SISTEMA TAL-ASSIGURAZZJONI TAL-LEGALITÀ TAL-LIBERJA 1. DAĦLA Is-sistema tal-assigurazzjoni tal-legalità (LAS) tal-Liberja timmira sabiex tiżgura l-legalità tal-allokazzjoni tad-drittijiet tal-użu tal-foresti u tal-ħsad, it-trasport, l-ipproċessar u l-bejgħ tal-injam. Hija bbażata fuq il-leġiżlazzjoni nazzjonali fis-seħħ u sistemi eżistenti ta’ kontroll governattiv, u ġiet imfassla minn proċess ma’ partijiet interessati nazzjonali multipli li inkluda rappreżentanti ta’ komunitajiet, organizzazzjonijiet tas-soċjetà ċivili (CSOs), aġenziji tal-gvern u s-settur privat. Dawn il-partijiet interessati ftiehmu, permezz ta' proċess ta' konsultazzjonijiet u diskussjonijiet, dwar l-elementi tal-LAS deskritti hawn taħt: · Id-definizzjoni tal-legalità; · Il-verifika ta’ konformità mad-definizzjoni tal-legalità; · Is-sistema tal-katina tal-kustodja; · Il-liċenzji FLEGT; · L-awditjar indipendenti. Id-definizzjoni tal-legalità tistabbilixxi r-rekwiżiti ewlenin tal-leġiżlazzjoni applikabbli għas-settur tal-foresti. Id-definizzjoni tal-legalità ġiet finalizzata u endorsjata minn partijiet interessati nazzjonali matul in-negozjati tal-VPA. Il-verifika tal-legalità tiddetermina sistematikament il-konformità mar-rekwiżiti tad-definizzjoni tal-legalità. Din hija r-responsabbiltà tal-korpi tal-gvern maħtura mil-leġiżlazzjoni u mill-VPA. Is-sistema tal-katina tal-kustodja (COCS) tiġi applikata sabiex tiġi kkontrollata l-katina tal-provvista tal-injam mill-foresta sal-punt tal-esportazzjoni jew il-bejgħ fis-suq domestiku. Is-COCS tinkludi l-kontrolli operattivi minn kumpaniji, il-verifika mill-maniġer tas-COCS u sistema ta’ informazzjoni fejn id-dejta mill-attivitajiet tal-kontroll operattiv u tal-verifika jiġu maħżuna u analizzati. COCS li fil-biċċa l-kbira tagħha tikkonforma mar-rekwiżiti tal-LAS ilha topera minn qabel ma bdew in-negozjati tal-VPA. Tfasslet u qed tiġi operata minn fornitur tas-servizz estern u eventwalment se tiġi ttrasferita lill-Awtorità tal-Iżvilupp tal-Forestrija (FDA). Il-Liberja toħroġ liċenzji FLEGT lill-konsenji kollha tal-esportazzjonijiet tal-prodotti tal-injam li jiġu prodotti skont id-definizzjoni tal-legalità u kkontrollati kif suppost mis-COCS. L-awditu indipendenti żżid il-kredibilità lil-LAS billi jispezzjona kull komponent tas-sistema sabiex jiżgura li qed taħdem kif suppost. L-awditu se jitwettaq minn korp kompetenti li huwa indipendenti mill-korpi regolaturi tas-settur tal-foresti tal-Liberja u operaturi tas-settur privat. Ir-riżultati tal-awditu jiġu rrapportati lill-Kumitat Konġunti tal-Implimentazzjoni u r-rapporti huma disponibbli pubblikament. Il-verifika tal-legalità, il-liċenzjar u l-funzjonijiet tal-Awditjar Indipendenti ġew deskritti minn grupp ta’ ħidma ta’ parti interessata u se jiġu żviluppati aktar u jibdew joperaw matul l-implimentazzjoni tal-VPA. Dan l-Anness jiddeskrivi kif, fil-prinċipju, l-LAS se taħdem fil-prattika. 2. AMBITU 2.1. Sorsi tal-Injam L-injam u l-prodotti tal-injam kollha li jitkabbru domestikament ikkontrollati mil-LAS iridu joriġinaw minn żoni maħtura legalment li għall-użu tagħhom ġew allokati drittijiet skont id-dispożizzjonijiet legali. Dawn is-sorsi tal-injam jistgħu jinkludu kemm foresti naturali kif ukoll foresti ta’ pjantazzjonijiet taħt wieħed mit-tipi ta’ permessi mogħtija mill-Awtorità tal-Iżvilupp tal-Foresti (FDA); · il-kuntratt għall-ġestjoni tal-foresti (FMC); · il-kuntratt għall-bejgħ tal-injam (TSC); · il-permess għall-użu privat (PUP); · il-permess għall-użu tal-foresti (FUP), · il-permess għas-serrieq bil-katina. It-tipi ta’ permessi msemmija hawn fuq jiġu pprovduti mill-Liġi Nazzjonali tal-Liberja tar-Riforma tal-Foresti, il-Liġi tad-Drittijiet Komunitarji, ir-Regolament tas-Serrieq bil-Katina u regolamenti relatati oħra. Ir-Regolamenti tad-Drittijiet Komunitarji u r-Regolament tas-Serrieq bil-Katina qed jiġu abbozzati attwalment u, ladarba jitlestew, isiru emendi għal-LAS sabiex tiġi riflessa kwalunkwe żieda. Injam tal-gomma u prodotti oħra tal-injam maħsuda skont ftehimiet ta’ konċessjoni agrikola se jiġu koperti wkoll mil-LAS. Injam abbandunat se jiġi inkorporat fis-sistema ladarba jkun ġie mibjugħ b’irkant u sjieda legali ġdida tkun ġiet stabbilita. Fil-preżent, injam li jkun ġie kkonfiskat minħabba f’vjolazzjoni ma jistax jiddaħħal fis-sistema. Regolamenti li jitrattaw l-injam ikkonfiskat u kif se jiġi inkorporat fl-LAS se jiġu żviluppati fi żmien sentejn u qabel ma tibda topera l-liċenzja FLEGT. Il-prodotti tal-injam importati kollha elenkati fl-Anness I għal dan il-Ftehim se jiġu kkontrollati wkoll mil-LAS. Aktar dettalji jingħataw fit-Taqsima 5.9 ta’ dan l-Anness. 2.2. Il-prodotti Il-prodotti li ġejjin jiġu kkontrollati mil-LAS: - Zkuk || - Kisi tal-art bil-parkè - Laqx tal-injam || - Gwarniċi tal-injam - Travi għal-linji tal-ferrovija || - Kontenituri/kaxex għall-ippakkjar - Injam isserrat || - Xogħol ta’ mastrudaxxi - Folji || -Għamara - Triplaj || L-Anness I jispeċifika l-prodotti koperti minn dan il-Ftehim u l-kodiċijiet tas-Sistema Armonizzata (HS) użati għall-klassifika ta’ kommoditajiet fil-kummerċ internazzjonali. Hekk kif tipproċedi l-implimentazzjoni, il-Liberja se tikkunsidra ż-żieda ta’ prodotti oħra, inkluż il-faħam, mal-ambitu tal-LAS. 2.3. Destinazzjonijiet tas-suq Il-verifika tal-legalità tiġi applikata kemm lil prodotti tal-injam mibjugħa fis-suq domestiku kif ukoll lil esportazzjonijiet, irrispettivament mill-pajjiż tad-destinazzjoni. Kontrolli fuq il-prodotti mibjugħa fis-suq domestiku se jiddaħħlu b’mod gradwali, wara skeda li se tiddependi fuq l-implimentazzjoni tal-Liġi tad-Drittiiet Komunitarji u r-Regolament tas-Serrieq bil-Katina u se jqisu t-trattati tal-kummerċ reġjonali ECOWAS u l-integrazzjoni tagħhom fil-LAS. 3. L-ARRANĠAMENTI ISTITUZZJONALI Sabiex tiġi vverifikata l-konformità mad-definizzjoni tal-legalità (LD) u tiġi operata s-COCS, l-FDA se tistabbilixxi dipartiment ġdid imsejjaħ id-Dipartiment Liberjan tal-Verifika (LVD). Fornitur tas-servizzi se jiġi kkuntrattat fuq bażi ta’ ‘ibni, opera u ttrasferixxi’ (BOT) għall-ewwel ħames snin sabiex tiġi żviluppata l-metodoloġija meħtieġa tal-verifika u sabiex tinbena l-kapaċità tad-dipartimenti u d-diviżjonijiet tal-FDA involuti fl-implimentazzjoni tal-LAS. L-LVD se jikkollabora ma’ dipartimenti u diviżjonijiet oħra tal-FDA, l-Aġenzija tal-Protezzjoni tal-Ambjent (EPA), il-Ministeru tal-Kummerċ u l-Industrija, il-Ministeru tal-Finanzi, il-Ministeru tax-Xogħol u aġenziji rilevanti oħra tal-gvern responsabbli għal aspetti speċifiċ tar-regolament tas-settur tal-foresti. Dawn il-korpi tal-gvern se jissottomettu evidenza lil-LVD dwar il-konformità tal-operaturi mad-definizzjoni tal-legalità. Barra minn hekk, se jiġi stabbilit mezz ta’ komunikazzjoni għal organizzazzjonijiet tas-soċjetà ċivili (CSOs) sabiex jipprovdi lil-LVD u awtoritajiet rilevanti oħra bid-dejta tal-monitoraġġ dwar il-konformità tal-operaturi mar-rekwiżiti tal-LAS. Sabiex jinħarġu liċenzji FLEGT għal esportazzjonijiet tal-prodotti tal-injam, l-FDA se tistabbilixxi dipartiment ġdid imsejjaħ id-Dipartiment tal-Liċenzji tal-Liberja (LLD). Esportaturi se japplikaw lL-LLD għal liċenzji FLEGT (ara Figura 1). Figura 1 Arranġament istituzzjonali għall-verifika u l-liċenzjar 4. IL-VERIFIKA TAL-LEGALITÀ 4.1. Id-definizzoni tal-legalità u proċeduri tal-verifika relatati Id-definizzjoni tal-legalità tikkonsisti minn 11-il prinċipju, kull wieħed minnhom maqsum f’numru ta’ indikaturi li jirrappreżentaw ir-rekwiżit legali li jrid jiġi mħares. Kull indikatur jiġi mgħammar b'verifikaturi li jintużaw sabiex jiġi determinat jekk operatur tas-settur privat jew aġenzija tal-gvern jikkonformax mar-rekwiżiti legali koperti mill-indikatur ikkonċernat. Appendiċi A għal dan l-Anness jinkludi d-definizzjoni tal-legalità u jiddeskrivi l-proċeduri tal-verifika sabiex il-ministeru responsabbli, l-aġenzija tal-gvern u l-LVD jiġu ggwidati fil-valutazzjoni tal-konformità. Dan il-qafas ta’ verifika jispeċifika: – l-għan li jiġi deskritt l-iskop ta’ proċedura ta’ verifika; – il-kontroll regolatorju sabiex jiġu previsti r-rekwiżiti normattivi u/jew regolatorji u r-responsabbiltà għal indikatur partikolari; – il-metodu tal-verifika sabiex jiġu previsti d-deskrizzjoni u l-mezzi tal-verifika, li se jikkonsistu mL-analiżi tad-dokument, l-ispezzjoni tal-qasam, il-konferma u/jew il-konsultazzjoni; – il-frekwenza sabiex jiġi definit kemm-il darba l-konformità ma’ indikatur jew ċerti aspetti minnu jridu jiġu vvalutati mil-LVD. Proċeduri aktar dettaljati, inklużi listi ta’ kontroll, sabiex tiġi valutata l-konformità mad-definizzjoni tal-legalità se jiġu żviluppati matul l-implimentazzjoni tal-VPA. 4.2. Il-ġestjoni tad-dejta Ir-riżultati tal-verifika se jiġu rrekordjati f’sistema tal-ġestjoni tad-dejta li tippermetti kontrolli immedjati fuq jekk operatur jikkonformax mad-definizzjoni tal-legalità. L-LVD se jkun responsabbli għall-ġestjoni tad-dejta, inkluż l-aġġornament tar-rekords bil-frekwenza stabbilita fil-proċeduri tal-verifika. Is-sistema tal-informazzjoni tal-katina tal-kustodja (COCIS) tinkludi ċertu dejta dwar il-konformità legali li se tinġabar sabiex tiġi vvalutata l-konformità mad-definizzjoni tal-legalità tul il-katina tal-prodott. Dawn ir-rekords jintużaw biex jagħtu bidu sabiex jippermettu l-progress tul il-katina tal-prodott, bħall-bidu tal-operazzjonijiet tal-ħsad jew it-trasferiment taz-zkuk tul il-katina tal-provvista. Huwa prevvist li s-COCIS se tifforma parti mis-sistema tal-ġestjoni tad-dejta meħtieġa għal skopijiet ta’ verifika. Is-sistema tal-ġestjoni tad-dejta għandha tiġi żviluppata sabiex tippermetti skambji ta’ informazzjoni f’ħin immedjat sabiex kwalunkwe injam mhux konformi li jinstab matul il-verifika ikun jista' jiġi prevjenut milli jipprogressa, b'aktar kontrolli aktar 'l isfel fil-katina tal-provvista. L-arkitettura u l-ispeċifikazzjonijiet tekniċi għas-sistema tal-ġestjoni tad-dejta u proċeduri ddettaljati għall-ġestjoni tad-dejta se jiġu żviluppati matul l-implimentazzjoni tal-VPA. 4.3. Il-verifika tal-legalità ta' operaturi li qed jaħdmu taħt skema ta’ ċertifikazzjoni indipendenti tal-ġestjoni tal-foresti Operaturi li qed jaħdmu taħt skema ta’ ċertifikazzjoni indipendenti approvata mill-Gvern tal-Liberja jistgħu juru konformità legali mad-definizzjoni tal-legalità Liberjana billi jipprovdu lil-LVD u l-LLD b'ċertifikat validu tal-iskema. Qabel l-aċċettazzjoni ta’ skema ta’ ċertifikazzjoni, il-Gvern tal-Liberja se jwettaq valutazzjoni ta’ konsistenza sabiex ikun żgur li l-indikaturi kollha tad-definizzjoni tal-legalità Liberjana jiġu inklużi fl-iskema ta’ ċertifikazzjoni, il-konformità magħhom tiġi awditjata sistematikament u l-proċess kollu ta' ċertifikazzjoni huwa affidabbli. Skemi li jkunu għaddew mill-valutazzjoni ta’ konsistenza biss jistgħu jiġu integrati fil-LAS tal-Liberja. F’konformità mal-leġiżlazzjoni Liberjana, l-operaturi kollha, inklużi dawk bis-sistemi ċertifikati tagħhom stess tal-katina tal-kustodja, se jibqgħu soġġetti għas-sistema nazzjonali tal-katina tal-kustodja. 5. IS-SISTEMA TAL-KATINA TAL-KUSTODJA 5.1. Proċeduri standard tal-operat Sett ta’ proċeduri standard tal-operat (SOP) ġie żviluppat sabiex jiġi stabbilit (a) kif il-kumpaniji tal-foresti jikkontrollaw il-katini tal-provvista tagħhom u (b) kif dawn l-attivitajiet tal-kumpanija jiġu verifikati bl-għajnuna tas-COCS: (a) proċedura ġenerali standard tal-operat 01 (GSOP 01) tipprovdi deskrizzjoni ġenerali ta’ kif jitwettqu l-attivitajiet ta’ kontroll u ta’ verifika għall-injam u prodotti tal-injam li ġejjin mit-TSCs, l-FMCs u l-PUPs; (b) dettalji ta’ kull attività jiġu ppreżentati f’numru ta’ SOPs; (c) Il-GSOPs u l-SOPs se jiġu emendati sabiex jiġi rifless kwalunkwe tibdil fl-attivitajiet ta' kontroll u ta' verifika, inkluż l-introduzzjoni ta' sorsi ġodda tal-injam fis-COCS. Il-kontroll u l-verifika tal-injam mis-sorsi li ġejjin se jiġu żviluppati fi żmien sentejn mill-firma tal-VPA: (a) foresti rregolati mill-Liġi tad-Drittijiet Komunitarji; (b) operazzjonijiet tal-qtugħ tas-siġar bis-serrieq bil-katina; (c) injam importat; (d) injam fi tranżitu; (e) injam ikkonfiskat. It-taqsimiet li ġejjin u l-Appendiċi B jiddeskrivu l-punti ewlenin ta’ kontroll u l-prinċipji ta’ gwida tas-COCS. 5.2. Qabel il-ħsad Id-demarkazzjoni taż-żona tal-kuntratt u tal-blokok tal-ħsad u l-enumerazzjoni tas-siġar (stħarriġ tal-istokk) huma r-responsabbiltà tad-detentur tal-kuntratt. Il-LVD jivverifika li l-mappa tal-blokok u l-istħarriġ tal-istokk huma preċiżi u jipprovdi lid-Dipartiment Kummerċjali tal-FDA bl-informazzjoni li jeħtieġ sabiex joħroġ aċċettazzjoni tax-xogħol tal-istħarriġ tal-mappa tal-blokok u ċ-ċertifikat annwali tal-ħsad (AHC). Il-persunal tal-FDA jivverifika li l-mappa tal-blokok u l-istħarriġ tal-istokk ikunu twettqu kif suppost u li l-formoli u l-mapep ikunu mtlew b’mod korrett mid-detenturi tal-kuntratt. Dan huwa proċess f’żewġ stadji, li jinkludi l-ewwel kontroll tal-uffiċċju sabiex jiġi żgurat li ma jkun sar l-ebda żball amministrattiv sempliċi u t-tieni, jekk l-ewwel kontroll jinstab li huwa sodisfaċenti, kontroll imwettaq fil-foresta fuq kampjun ta' mill-inqas 5 % taż-żona tal-istħarriġ tal-istokk sabiex tiġi verifikata l-lokazzjoni, id-dijametru, l-ispeċijiet u l-għoli tas-siġar. Is-COCIS awtomatikament tikkontrolla li: (a) ir-referenza taż-żona tal-kuntratt taqbel mal-identifikazzjoni tad-detentur tal-kuntratt; (b) l-erba’ kantunieri tal-mapep tal-blokok jaqgħu ġoż-żona grossa tal-kuntratt; (c) in-numri ta’ identifikazzjoni tas-siġar ġew allokati lid–detentur tal-kuntratt għal użu f’din iż-żona tal-kuntratt bħala tikketti tas-siġar. Il-mappa tal-blokok hija imbagħad ikkontrollata b’mod manwali mill-uffiċjali f’dak il-qasam tas-COC sabiex jiġi kkonfermat li: (a) ir-referenza taż-żona tal-kuntratt u l-identifikazzjoni tad-detentur tal-kuntratt jaqblu ma’ dawk fil-formoli tal-istħarriġ tal-istokk sottomessi; (b) id-dati mistħarrġa jaqblu mad-dati fil-formoli tal-istħarriġ tal-istokk; (c) il-kordinati ġeografiċi tal-Universal Transverse Mercator (UTM) jaqblu ma' dawk fil-formoli tal-istħarriġ tal-istokk; (d) l-iskala hija mmarkata b’mod korrett fuq il-mappa, id-distanza bejn iċ-ċelloli hija korretta u d-distanzi huma mmarkati b’mod korrett fuq il-mappa; (e) id-direzzjoni tal-linja bażi iddaħħlet b’mod korrett u d-direzzjoni tal-vleġġa tat-tramuntana hija korretta meta mqabbla mal-linja bażi; (f) in-numri tal-linja tal-istħarriġ u n-numri tad-distanza huma denotati b’mod korrett; (g) il-bordura tal-blokok impinġija fuq il-mappa tal-blokok tikkorrispondi għall-mappa tal-lokazzjoni taż-żona tal-kuntratt u tidħol fil-konfini ġenerali taż-żona tal-kuntratt; (h) in-numri tas-siġar fuq il-mappa huma fiċ-ċelloli korretti, kif indikat mill-formoli tal-istħarriġ tal-istokk; (i) il-kodiċijiet tal-ispeċijiet huma korretti. L-uffiċjal f’dak il-qasam tas-COC jimla formola COCIS standard, li għandha serje ta’ kaxxi ta’ kontroll u li se tiġi mgħoddija lill-iskrivan li jdaħħal id-dejta jew lill-operatur tas-COCIS sabiex tiddaħħal fis-COCIS. Jekk kwalunkwe wieħed mill-kontrolli fil-formoli tal-istħarriġ tal-istokk jew mappa tal-blokok manwali ma jgħaddix, imbagħad l-operatur tas-COCIS se jistampa l-formoli/mapep li ma għaddewx mill-kontrolli. Is-superviżur tad-dħul tad-dejta tas-COC jibgħathom lid-detentur tal-kuntratt għal korrezzjonijiet u l-proċess jiġi ripetut bid-dejta kkoreġuta. 5.3. Il-Ħsad Dan il-proċess jiddeskrivi l-proċeduri tat-tikkettjar, il-kejl u l-irrekkordjar li jridu jiġu segwiti mid-detenturi tal-kuntratt matul it-twaqqigħ tas-siġar. Il-kejl u l-immarkar ta’ zkuk u l-biċċiet li jibqgħu fl-art wara li jitwaqqgħu s-siġar huwa meħtieġ sabiex in-numru tas-siġra oriġinali (allokata matul l-istħarriġ tal-istokk) tiġi konnessa maz-zkuk li jirriżultaw mill-ħsad tas-siġar u mal-biċċa li tibqa’ fl-art wara li titwaqqa’ s-siġra li titħallaa' fil-foresta, b’hekk tiġi stabbilita t-traċċabbiltà. Ladarba ċ-ċertifikat annwali tal-ħsad ikun inħareġ, id-detentur tal-kuntratt jiġi allokat marki taz-zkuk bil-bar code u huwa jingħata permess li jibda l-ħsad fil-lokazzjonijiet indikati fil-mappa tal-blokok: (a) qabel ma titwaqqa' s-siġra, dak imqabbad mid-detentur tal-kuntratt sabiex ikejjel iz-zkuk jirrekordja n-numru tal-marka ta’ identifikazzzjoni tas-siġra assenjat matul l-istħarriġ tal-istokk. (b) malli titwaqqa' s-siġra, dak li jkejjel iz-zkuk iwaħħal u jirrekordja marka ġdida fit-tarf ta’ isfel taz-zokk u oħra mal-biċċa li tibqa’ fl-art wara li titwaqqa’ s-siġra. Iz-zokk li jirriżulta li għandu t-tul tas-siġra jiġi mkejjel: id-dijametri ta’ kemm it-tarf ta’ isfel u t-tarf ta' fuq u t-tul taz-zokk sal-qasma fil-qurriegħa (sal-eqreb 10 ċm). Dak li jkejjel iz-zokk jirrekordja d-dejta fuq assistent personali diġitali (PDA) jew il-formola xierqa. Imbagħad dak li jkejjel iz-zokk jipproċedi għas-siġra li jkun imiss sabiex titwaqqa' u jirrepeti l-istess proċedura. Id-dejta miġbura tiġi sottomessa u pproċessata minn skrivan tad-dħul tad-dejta tas-COC li jittrasferiha fis-COCIS. 5.4. Bitħa/post tal-ħatt għaz-zkuk fil-foresta Dan il-proċess jiddeskrivi kif id-detentur tal-kuntratt ikejjel u jittikkettja s-siġar li jitwaqqgħu ladarba jkunu ġew estratti għall-post tal-ħatt għaz-zkuk u inqatgħu trasversalment għat-tul. L-istess proċedura tiġi segwita wkoll jekk, fi stadju aktar tard, iz-zkuk jinqatgħu trasversalment għal darb'oħra fi zkuk iżgħar jew sempliċement jintlibsu (jiġifieri l-ewwel ftit pulzieri jitneħħew sabiex iz-zokk jidher aħjar għall-bejgħ jew l-esportazzjoni). Il-prinċipji prinċipali huwa li tikketta ta’ identifikazzjoni titwaħħal ma kull zokk ġdid sabiex it-traċċabbiltà lura għaz-zokk, siġra u mappa tal-blokok oriġinali tkun possibbli. Stimaturi taz-zkuk (log scalers) tas-COCS jivverifikaw kampjun sabiex jikkonfermaw li z-zkuk ikunu ġew ittikkettjati u mkejla b'mod preċiż mill-operatur. L-ispeċijiet, id-dijametru u t-tul taz-zokk se jiġu rrekordjati fis-COCIS, li awtomatikament jikkontrolla d-dejta taz-zokk fl-isfond tal-informazzjoni maħżuna mid-detentur tal-kuntratt. 5.5. It-Trasport taz-zkuk jew injam ipproċessat Dan il-proċess jiddeskrivi l-proċedura li trid tiġi segwita meta z-zkuk u/jew il-prodotti tal-injam jiġu mgħobbija fuq trakk fil-post tal-ħatt għaz-zkuk fil-foresta, meta z-zkuk jiġu mgħobbija f'żona fejn ikunu qed jinżammu barra mill-port u meta prodotti tal-injam isserrati jiġu mgħobbija qabel il-konsenja lejn il-port u imbagħad ittrasportati. Ladarba s-COCS hija mfassla sabiex ikollha d-dejta f’ħin immedjat dwar fejn iz-zkuk jew il-prodotti tal-injam ikunu fil-katina tal-provvista, japplikaw il-miżuri li ġejjin: (a) Meta l-konsenja tkun lesta għat-tagħbija, il-persunal tal-operatur (jiġifieri dak li jkejjel iz-zkuk jew it-tally man tal-istabbiliment fejn jisserraw l-injam) jimla formola tal-polza tat-tagħbija billi: – jimla l-oqsma xierqa (il-bar code, l-ispeċijiet, id-dijametru u t-tul); – iwaħħal l-istikers bil-bar code mal-polza tat-tagħbija fil-postijiet xierqa; – jelenka n-numri bil-marka bil-bar code kollha jew it-tikketti bil-bar code imwaħħla mal-prodotti tal-injam inkluż fit-tagħbija – dawn in-numri jridu jiġu kkupjati bl-idejn; – iniżżel id-data u jiffirma l-polza tat-tagħbija. (b) Iz-zkuk jew il-prodotti tal-injam iridu jiġu mgħobbija b'mod li jippermetti li l-bar codes jinqraw minn skanner tal-PDA mingħajr ma titneħħa t-tagħbija mit-trakk. Għalhekk jew ikun irid jitħalla spazju bejn it-tarf taz-zkuk u l-parti ta’ quddiem tat-trakk (skont it-tip ta’ trakk) jew iz-zkuk kollha jkunu jridu jiġu mgħobbija bil-marki fit-tarf ta’ wara, sabiex ikunu jidhru b’mod ċar. Dan sabiex jiġi faċilitat l-ikkontrollar tan-numri tal-marki mill-istimaturi taz-zkuk tas-COCS u l-FDA meta t-trakk ikun fit-triq. L-LVD iwettaq 100% verifika dokumentarja tal-polza tat-tagħbija/noti tal-konsenja maħruġa u rċevuti u għandu timijiet mobbli ta’ stimaturi/spetturi taz-zkuk li jikkontrollaw kampjun tat-tagħbijiet kollha ttrasportati. L-ispeċijiet, id-dijametru u t-tul taz-zokk jiġu rrekordjati. Fl-istess ħin, il-pulizija Liberjana se tikkontrolla li t-tagħbijiet kollha li jgħaddu mill-postijiet tal-kontroll għandhom il-poloz tat-tagħbija meħtieġa magħhom. 5.6. L-ipproċessar tal-injam Proċeduri dettaljati li jiddeskrivu kif l-isserrar tal-injam u l-ipproċessar ieħor ta’ prodotti tal-injam jiġu vvalutati se jiġu żviluppati fl-ewwel tliet snin tal-implimentazzjoni tal-VPA. Fil-prinċipju, il-kontroll operattiv mill-operatur u l-verifika mis-COCS se jkopru (i) id-dħul ta’ materji primi tal-injam fis-sit tal-istabbiliment, (ii) il-ħażna ta’ materji primi tal-injam, (iii) l-ipproċessar, (iv) il-ħażna ta’ prodotti pproċessati u (v) il-ħruġ ta’ prodotti mis-sit tal-istabbiliment. Il-miżuri ta’ kontroll u ta’ verifika li ġejjin se jiġu applikati: (a) l-operatur iżomm rekords tal-materji primi tal-injam kollha li jidħlu fis-sit tal-istabbiliment u jtella’ d-dejta korrispondenti fis-COCIS; (b) l-operatur iżomm rekords tal-materji primi kollha tal-injam maħżuna fis-sit tal-istabbiliment u jtella’ d-dejta korrispondenti fis-COCIS. Sistema ta’ ġestjoni ta’ inventarju li tirrekordja d-dħul u l-produzzjoni ta' materja prima minn żoni tal-ħażna trid tiġi applikata mill-operatur; (c) il-persunal tal-operatur jirrekordja l-materja prima li dieħla fl-istabbiliment tal-ipproċessar u l-prodotti kollha li ħerġin billi jdaħħal id-dejta f’formoli standard. Dan jagħti d-dejta bażi għal kull valutazzjoni ta’ rkupru (għall-isserrar tal-injam dan ikun il-volum tal-injam isserrat li joħroġ mill-impjant espress bħala persentaġġ tal-volum taz-zkuk deħlin; f’każijiet oħra jista’ jkun proporzjon tal-konverżjoni sempliċi, pereżempju x m3 ta’ injam isserrat se jkun ugwali għal y unitajiet ta’ saqajn tas-siġġijiet, eċċ); (d) l-operatur iżomm rekords tal-prodotti tal-injam ipproċessati kollha maħżuna fis-sit tal-istabbiliment u jtella’ d-dejta korrispondenti fis-COCIS. Sistema ta’ ġestjoni ta’ inventarju li tirrekordja d-dħul (inputs) u l-produzzjoni ta' materja prima lejn u minn kull maħżen trid tiġi applikata mill-operatur; (e) l-operatur iżomm rekords tal-materji primi tal-injam kollha li joħorġu mis-sit tal-istabbiliment u jtella' d-dejta korrispondenti fis-COCIS; (f) lott ta’ kampjun sħiħ tal-ipproċessar ta' prodott (pereżempju, xift wieħed fl-istabbiliment fejn jisserraw l-injam) irid jiġi mmonitorjat mill-persunal tal-LVD ladarba l-istabbiliment ikun lest sabiex jibda l-produzzjoni. Dan il-kampjun se jkun il-bażi għar-‘rata ta’ konverżjoni approvata’; (g) perjodikament u b’mod aleatorju, il-persunal tal-LVD se jivvaluta mill-ġdid ir-‘rata ta’ konverżjoni approvata’. Dawn iż-żjarat lill-impjant tal-ipproċessar għandhom ikunu għall-għarrieda; (h) is-COCIS timmonitorja r-rata ta’ konverżjoni bbażata fuq il-formoli standard sottomessi mill-operatur fl-isfond tar-‘rata ta' konverżjoni approvata’. Kwalunkwe varjazzjoni sinifikanti se tqanqal aktar investigazzjoni u/jew il-ħruġ ta’ rapport ta’ falliment; (i) il-LVD iwettaq kontrolli aleatorji fuq l-operazzjonijiet u s-sistemi taż-żamma tal-kotba kollha użati mill-operatur sabiex jikkontrolla l-flussi ta’ materja prima tal-injam u prodotti pproċessati fi ħdan is-sit tal-istabbiliment. 5.7. Esportazzjoni Dan il-proċess jiddeskrivi kif il-prodotti diġà approvati għall-esportazzjoni mil-LVD jiġu kkonsenjati lejn il-port u mbagħad mgħobbija fuq il-bastiment. Fil-punt tal-esportazzjoni, is-COCS tikkontrolla 100% tan-numri tal-marki u l-ispeċifikazzjonijiet tal-prodott fi ħdan is-COCIS u jitwettqu spezzjonijiet fiżiċi fuq kampjun tal-konsenja tal-esportazzjoni. L-esportatur irid jinforma lis-COCS meta l-bastiment ikun lest għat-tagħbija, sabiex is-COCS tkun tista’ twettaq il-kompitu tagħha li tibgħat tim sabiex jissorvelja t-tagħbija finali tal-bastiment. Filwaqt li kull zokk jew faxx qed jitgħabba fuq il-bastiment, l-ispettur tas-COCS se jikkontrollahom fl-isfond tal-ispeċifikazzjonijiet sabiex jiżgura ruħu li huma koperti mil-liċenzja FLEGT valida u se jirrekordjahom f'PDA jew fuq il-formola xierqa. Ir-rekords se jittellgħu fuq is-COCIS u jiġu rikonċiljati mad-dejta maħżuna tal-ispeċifikazzjoni tal-prodott ta’ qabel sabiex jinżamm rekord ta’ liema prodott fil-fatt ġie esportat. 5.8. Is-suq domestiku Il-proċeduri ta’ kontroll u ta’ verifika deskritti fit-Taqsimiet 5.2 sa 5.7 huma applikabbli għas-suq domestiku, meta l-injam joriġina miż-żoni tal-produzzjoni koperti mill-FMCs, it-TSCs u l-PUPs. Proċeduri sabiex jiġu ġestiti katini tal-provvista għall-injam minn operazzjonijiet tal-qtugħ tas-siġar bis-serrieq bil-katina se jiġu żviluppati fi ħdan il-perjodu indikat fl-Anness VII għal dan il-Ftehim. 5.9. Injam importat L-importatur irid juri li l-injam importat jiġi minn sorsi legali u jiġi approvat mid-dwana skont il-leġiżlazzjoni Liberjana. Il-legalità tal-injam fil-pajjiż tal-ħsad tista' tintwera permezz ta’ ċertifikati maħruġa taħt skemi ta’ ċertifikazzjoni jew skemi ta’ verifika tal-legalità oħra li ġew ivvalutati u approvati mill-Gvern tal-Liberja f’konsultazzjoni mal-gvernijiet ikkonċernati. Injam importat ikkontrollat mil-LAS ta’ pajjiż ieħor kopert minn VPA li għandu skema ta’ liċenzjar FLEGT operazzjonali se jiġi kkunsidrat legali fil-LAS Liberjana. Injam importat li jintwera li huwa legali huwa inkluż fis-COCS fil-fruntiera u wara jiġi kkontrollat u vverifikat bl-istess mod bħal injam li jitkabbar domestikament. 5.10. Injam fi tranżitu Injam fi tranżitu irid jinżamm segregat fiżikament minn injam domestiku jew importat u li jgħaddi mil-Liberja taħt il-kontroll doganali Liberjan. Injam fi tranżitu ma jiġix integrat fis-COCS u ma jkunx soġġett għall-ħruġ ta’ liċenzja FLEGT Liberjana fil-punt tal-esportazzjoni. Il-pajjiż tal-oriġini u l-pajjiż tal-ħsad iridu jiġu indikati b’mod ċar fil-polza tat-tagħbija u dokumenti oħra ta’ trasport. Il-Liberja se tispeċifika dokumenti legali u kontrolli doganali relatati speċifiċi għall-injam fi tranżitu . Proċeduri dettaljati se jiġu żviluppati qabel ma tibda topera s-sistema tal-liċenzjar. 5.11. L-injam tal-gomma L-SOPs għall-ikkontrollar tal-ħsad, it-trasportazzjoni, il-formazzjoni tal-laqx u l-esportazzjonijiet ta’ prodotti tal-injam tal-gomma se jiġu żviluppati matul l-implimentazzjoni tal-VPA. 5.12. Rikonċiljazzjoni tad-dejta Is-COCIS tintuża għar-rikonċiljazzjoni ta’ dejta kwantitattiva bejn u fi ħdan id-diversi stadji tal-katina tal-provvista. Il-proċessi ta’ rikonċiljazzjoni jimmiraw sabiex jiżguraw li l-kwantitajiet tal-injam skont l-ispeċijiet u d-dimensjonijiet huma konsistenti tul il-katina tal-provvista kollha, b’mod partikolari sabiex jiġi ppruvat li l-kwantità mibgħuta ma taqbiżx il-kwantità rċevuta u li matul l-ipproċessar il-proporzjon bejn il-kwantità ta’ materji primi u l-kwantità ta’ prodotti pproċessati huwa razzjonali. Protokolli se jiġu żviluppati għar-rikonċiljazzjoni ta’ dejta konsolidata matul diversi katini tal-provvista u tul iż-żmien bil-ħsieb li tiġi provduta evidenza tal-legalità tas-settur kollu tal-foresti fil-livell reġjonali jew nazzjonali. Flimkien mar-rikonċiljazzjoni tad-dejta kwantitattiva, is-COCS tikkontrolla mal-bażi tad-dejta tal-LVD li hemm konformità sħiħa mal-LD qabel kull bejgħ sewwa jekk intenzjonat għall-esportazzjoni kif ukoll għall-bejgħ fil-Liberja. 6. NUQQAS TA’ KONFORMITÀ MAL-LAS Liċenzji FLEGT ma jinħarġux ħlief jekk ikunu ġew imħarsa r-rekwiżiti kollha tal-LAS. Kwalunkwe nuqqas ta’ konformità mal-LAS trid tiġi indirizzata. Proċeduri legali u sanzjonijiet eżistenti japplikaw għall-indirizzar ta’ nuqqasijiet ta’ konformità mal-LAS identifikati matul l-attivitajiet tal-verifika. Skont il-ksur, multi amministrattivi, azzjoni korrettiva, sospensjoni ta’ attivitajiet u/jew prosekuzzjoni tal-operatur jistgħu japplikaw. Gwida dettaljata dwar kif jiġi indirizzat il-ksur u kif jiġu imposti sanzjonijiet għal nuqqas ta’ konformità se tiġi żviluppata qabel ma tibda topera s-sistema tal-liċenzj FLEGT. In-nuqqasijiet kollha ta’ konformità mad-definizzjoni tal-legalità, is-COCS u s-sanzjonijiet korrispondenti se jiġu rrekordjati fil-bażi tad-dejta tal-verifika (ara Taqsima 4.2). 7. IL-LIĊENZJAR Id-Dipartiment tal-Liċenzji tal-Liberja (LLD) se jiġi stabbilit sabiex joħroġ liċenzji FLEGT għal konsenji ta’ esportazzjoni ta’ prodotti tal-injam li jikkonformaw mar-rekwiżiti kollha tal-LAS. Il-proċess tal-liċenzjar jikkonsisti mill-fażijiet li ġejjin: (a) L-esportatur japplika lL-LLD għal liċenzja FLEGT għal kull konsenja ta’ esportazzjoni. Formola ta’ applikazzjoni standard se tiġi żviluppata fi żmien sentejn mill-firma tal-VPA sabiex tiġi speċifikata l-informazzjoni u d-dokumenti meħtieġa. L-LLD se jirreġistra l-applikazzjoni u jibgħat talba għal verifika lil-LVD. (b) Il-LVD jivverifika li l-esportatur u l-fornituri possibbilment assoċjati mal-konsenja ta’ esportazzjoni kkonċernata jikkonformaw mad-definizzjoni tal-legalità Liberjana u li l-prodotti għall-esportazzjoni joriġinaw minn sorsi legali u huma rreġistrati kif mistħoqq fis-COCIS. Il-proċeduri ddettaljati u l-listi ta’ kontroll għall-verifika mil-LVD se jiġu żviluppati fi żmien sentejn mill-firma tal-VPA. (c) Il-LVD imbagħad se jibgħat komunikazzjoni bil-miktub lL-LLD sabiex jikkonferma r-riżultat tal-verifika. Il-format u l-proċess għal din il-komunikazzjoni se jiġu żviluppati fi żmien sentejn mill-firma tal-VPA. – Jekk l-LVD jikkonferma li hemm konformità sħiħa mal-LD, l-LLD joħroġ mingħajr dewmien liċenzja FLEGT lill-konsenja ta’ esportazzjoni kkonċernata. Il-proċeduri dettaljati sabiex jiġi informat l-applikant u jinħarġu liċenzji FLEGT se jiġu żviluppati fi żmien sentejn mill-firma tal-VPA. – Jekk jiġi skopert kwalunkwe nuqqas ta’ konformità f’dan l-istadju, l-LVD se jinnotifika lL-LLD li l-ebda liċenzja FLEGT ma tista' tinħareġ, jindika r-raġunijiet għal dan ir-rifjut, u jirrekordja r-rifjut fis-COCIS. L-LLD jinnotifika lill-applikant li l-applikazzjoni għal liċenzja ġiet irrifjutata u bir-raġunijiet għal dan ir-rifjut. Il-proċeduri dettaljati sabiex jiġu indirizzati konsenji mhux konformi u sabiex l-applikant jiġi informat se jiġu żviluppati fi żmien sentejn mill-firma tal-VPA. (d) Ladarba l-liċenzja FLEGT tkun inħarġet, l-esportatur jibgħat kopja tal-liċenzja, inkluża l-ispeċifikazzjoni, lill-awtorità doganali u tal-port, b’notifika tad-data proposta tat-tagħbija. L-awtorità doganali u tal-port tikkontrolla li l-liċenzja hija konsistenti mad-dokumenti ta’ esportazzjoni uffiċjali l-oħra u tissodisfa l-formats standard. L-LLD iżomm rekords tal-applikazzjonijiet kollha għal liċenzji FLEGT rċevuti, inkluż dawk li rriżultaw f'rifjut. L-ispeċifikazzjonijiet tekniċi għal liċenzji FLEGT, inkluż il-format tal-liċenzja u l-perjodu tal-validità, huma ppreżentati fl-Anness IV għal dan il-Ftehim. 8. L-AWDITJAR INDIPENDENTI L-għan tal-awditjar indipendenti (IA) huwa li jivvaluta jekk l-LAS hijiex qed tiffunzjona effettivament, b’mod xieraq u bi kredibilità u sabiex tidentifika dgħufijiet potenzjali u riskji fl-istrutturi u l-implimentazzjoni tas-sistema. It-termini ta’ referenza għall-IA, inkluż il-kompiti, il-kwalifiki meħtieġa u l-metodu, huma ppreżentati fl-Anness V għal dan il-Ftehim. Appendiċi A: ID-DEFINIZZJONI, IT-TABELLA U L-PROĊEDURI TA’ VERIFIKA TAL-LEGALITÀ 1. PJAN GĦALL-POLITIKA U R-RIFORMA TAL-LIĠI TAL-FORESTRIJA Id-Definizzjoni tal-Legalità stipulata hawn taħt ġiet żviluppata permezz ta’ proċess parteċipatorju ma’ firxa wiesgħa ta’ partijiet interessati. Matul l-iżvilupp tad-Definizzjoni tal-Legalità, il-partijiet interessati Liberjani identifikaw numru ta' ambigwitajiet, lakuni u inkonsistenzi fil-liġijiet, ir-regolamenti u l-politiki eżistenti li huma l-bażi tad-Definizzjoni tal-Legalità, u li dawn jeħtieġ li jiġu indirizzati sabiex tinkiseb il-governanza tajba mixtieqa fis-settur Liberjan tal-forestrija. Il-Gvern tal-Liberja għalhekk jippjana li jwettaq riformi legali u politiċi fir-rigward tas-settur tal-forestrja f’konsultazzjoni mal-partijiet interessati rilevanti kollha. Huwa mistenni li dawn ir-riformi legali se jitlestew sal-2013, u li d-Definizzjoni tal-Legalità se tiġi aġġornata wara dan sabiex tirrifletti dawn l-emendi. Żoni li jeħtieġu r-riformi politiċi u legali jinkludu: (a) Ftehimiet Soċjali: L-istabbiliment ta’ proċeduri sabiex jirregolaw negozjati ta’ Ftehimiet Soċjali, inkluż (i) l-iskedar ta’ negozjati; (ii) il-puntwalità ta’ kemm il-pagamenti kif ukoll it-trasferimenti ta' fondi lil komunitajiet; (iii) il-kontenut minimu ta’ ftehimiet soċjali u l-infurzar tad-dispożizzjonijiet; (iv) id-drittijiet komunitarji tal-utent fir-rigward ta’ żoni ta’ konċessjoni, u (v) l-impjieg ta’ ħaddiema mingħajr ħiliet, eċċ; (b) Il-promulgazzjoni ta’ regolament Komunitarju tal-forestrija sabiex jiġu provduti linji gwida speċifiċi għall-ġestjoni komunitarja tal-foresti. (c) L-użu ta’ zkuk abbandunati inkluż proċeduri għall-irkant tagħhom, ir-reġistrazzjoni tas-sjieda legali u d-dħul fil-LAS; (d) L-użu ta’ zkuk ikkonfiskati mill-Gvern għar-raġuni li ġew maħsuda bi ksur tal-liġi; (e) L-integrazzjoni ta’ Skemi ta' Ċertifikazzjoni Indipendenti fil-LAS: id-diskussjoni u l-ftehim mal-partijiet interessati dwar l-użu ta’ skema/i ta’ ċertifikazzjoni indipendenti fil-Liberja u identifikazzjoni tal-iskema/i ta’ ċertifikazzjoni indipendenti li l-Liberja tirrikonoxxi għall-iskop li tistabbilixxi l-oriġini legali ta’ zkuk importati minn pajjiżi mhux VPA; (f) Lista ta’ Esklużjoni: L-istabbiliment ta’ lista ta’ esklużjoni li tidentifika dawk l-individwi li kkontribbwixxew għall-gwerra ċivili tal-Liberja u b’hekk huma pprojbiti milli jaħdmu fis-settur tal-foresti, kif meħtieġ mir-Regolamenti eżistenti tal-FDA; (g) Il-faċilitajiet tal-ipproċessar: Regolament relatat ma’ (i) l-istabbiliment ta’ faċilitajiet tal-ipproċessar minn detenturi tal-FMCs, u (ii) linji gwida dwar l-operat ta’ faċilitajiet tal-ipproċessar; (h) Aċċess tal-Parti Terza u l-Użu ta’ Prodotti tal-Foresti: Regolamenti dwar l-aċċess ta' parti terza u l-użu ta’ riżorsi tal-foresti f’żona ta’ konċessjoni ta’ parti oħra; (i) Il-validazzjoni u l-promulgazzjoni tar-Regolamenti tas-Serrieq bil-katina: sabiex jiġu ggwidati proċeduri ġodda għax-xogħol mas-settur informali. 2. IL-MATRIĊI TAL-LEGALITÀ Fid-determinazzjoni ta’ jekk l-injam jew prodotti tal-injam li jinbiegħu fis-suq Liberjan jew qed jiġu esportati mil-Liberja jissodisfawx l-istandard legali stipulat fid-definizzjoni ta’ “injam legali ”, għandhom japplikaw il-prinċipji u l-indikaturi kif ukoll il-proċeduri dettaljati tal-verifika kif stipulati fit-tabella li ġejja. It-tabella tiddeskrivi l-format tal-Matriċi tal-Legalità (Prinċipji, Indikaturi, Verifikaturi, u Gwida ta’ Verifika). Il-matriċi hija maqsuma fi 11-il prinċipju, b’indikaturi u verifikaturi elenkati taħt kull prinċipju, u l-gwida tal-verifika li tiddeskrivi kif l-indikaturi għandhom jiġu kkontrollati għall-konformità. Il-gwida tal-verifika (li tindika l-Għan, il-Kontroll Regolatorju, il-Metodu tal-Verifika, u l-Frekwenza) tirrifletti l-ħsieb attwali iżda tista' tkun soġġetta għal tibdil matul aktar żvilupp ta' sistemi u proċeduri. Il-Prinċipju tal-Legalità || Id-definizzjoni tal-legalità Liberjana hija maqsuma fi 11-il prinċipju tal-legalità. Kull prinċipju tal-legalità jikkonsisti minn numru ta’ indikaturi tal-legalità b’verifikaturi taħt kull indikatur. Proċedura ta’ verifika ġiet żviluppata għal kull indikatur. Indikaturi tal-legalità || Dan jiddeskrivi n-norma jew ir-rekwiżit li d-Dipartiment Liberjan tal-Verifika (LVD) jeħtieġ sabiex jikkontrolla l-konformità mal-prinċipju speċifiku tal-legalità. Verifikaturi tal-Legalità || Il-verifikaturi huma evidenza li l-ispetturi/jew l-assessuri tal-LVD se jfittxu meta jevalwaw jekk in-norma jew l-indikatur speċifiku jkunu ġew sodisfatti. Din il-lista mhijiex eżawrjenti u l-assessur jista' juża mezzi addizzjonali sabiex jivverifika l-indikatur rilevanti jekk ikun meħtieġ. Gwida tal-Verifika || Dawn il-prinċipji jiggwidaw l-ispetturi/jew l-assessuri tal-LVD fl-evalwazzjoni tagħhom ta’ indikatur partikolari: 1. L-għan: L-għan jippreżenta l-iskop tal-proċedura tal-verifika. 2. Il-Kontroll Regolatorju: Jipprovdi għar-rekwiżiti normattivi u/jew regolatorji fir-rigward ta’ indikatur partikolari u korpi tal-gvern responsabbli. 3. Metodu tal-Verifika Jipprovdi għal deskrizzjoni u l-metodu tal-verifika u se jikkonsisti minn analiżi tad-dokument, spezzjoni fuq il-post, konferma u/jew konsultazzjoni. 4. Frekwenza: Jipprovdi għall-frekwenza tal-verifika tal-indikatur jew ċerti aspetti minnu mil-LVD. PRINĊIPJU 1: EŻISTENZA/RIKONOXXIMENT LEGALI U ELIĠIBBILTÀ SABIEX WIEĦED JOPERA FIS-SETTUR TAL-FORESTRIJA Id-detentur tal-kuntratt jew il-permess tal-foresta huwa negozju rikonoxxut legalment, komunità jew individwu eliġibbli li jopera fis-settur tal-forestrija Indikatur 1.1 Id-detentur tal-Kuntratt jew tal-permess huwa persuna naturali jew legali rreġistrata kif suppost mal-Gvern tal-Liberja u/jew rikonoxxuta mill-FDA Verifikatur || Tip ta’ Kuntratt jew Permess 1.1.1. Għal korporazzjonijiet u sħubiji, ċertifikat annwali kurrenti tar-Reġistrazzjoni tan-Negozju u liċenzja maħruġa mill-Ministeru tal-Kummerċ u l-Industrija (MOCI) || It-tipi kollha tal-kuntratti jew il-permessi li d-detentur tagħhom huwa negozju rreġistrat 1.1.2. Għal entitajiet korporattivi, artikoli ta’ inkorporazzjoni ffajljati mal-Ministeru tal-Affarijiet Barranin (MOFA) || It-tipi kollha tal-kuntratit jew il-permesis li d-detentur tagħhom hija korporazzjoni. 1.1.3. Għal detenturi li mhumiex negozji rreġistrati, ċertifikat jew ittra ta’ rikonoxximent maħruġa mill-FDA || FMC/TSC taħt il-liġi Komunitarja tal-Forestrija, FUP/PUP, permessi tas-serrieq bil-katina maħruġa lil persuna naturali jew proprjetaru uniku Gwida tal-Verifika || Metodu tal-Verifika || Frekwenza tal-verifika L-għan: L-għan ta’ din il-proċedura huwa li jivverifika li persuna li qed tfittex kuntratt jew permess tal-foresti għall-ħsad, l-ipproċessar jew l-esportazzjoni ta’ zkuk jew kwalukwe prodott tal-injam ieħor fil-Liberja hija jew impriża ta’ negozju rreġistrat kif mistħoqq jew waħda rikonoxxuta mill-FDA bħala kapaċi tikseb u żżomm kuntratt jew permess tal-foresti taħt il-liġi Liberjana. Il-Kontroll Regolatorju: Il-liġi Liberjana tirrikjedi li kwalunkwe persuna li qed tmexxi u/jew twettaq negozju trid tirreġistra n-negozju mal-MOCI. Huwa ksur tal’liġi li wieħed ma jirreġistrax negozju. Biex tinvolvi ruħha fil-forestrija komunitarja il-komunità trid tiġi rikonoxxuta mill-FDA. Ir-reġistrazzjoni tan-negozju tiskadi kull sena fid-data tar-reġistrazzjoni u trid tiġġedded. L-NFRL jipprovdi wkoll li kwalunkwe persuna eliġibbli tista’ tikseb u żżomm kuntratt tal-foresta. It-terminu “persuna” huwa definit sabiex jinkludi kemm persuna naturali kif ukoll legali, u entitajiet inkorporati u mhux inkorporati. || Id-deskrizzjoni: L-eżistenza ta’ dokument validu ta’ reġistrazzjoni tan-negozju hija verifikata mil-LVD. Fil-każ li ċ-ċarezza hija meħtieġa l-LVD jista’ jikseb informazzjoni addizzjonali mill-MOCI u d-Dipartimenti Kummerċjali u Legali tal-FDA. Fil-każ tal-forestrija komunitarja, il-verifika tar-rikonoxximent tal-komunità tal-FDA tista’ tinkiseb mid-Dipartiment Legali u Komunitarju tal-Forestrija tal-FDA. Mezzi ta’ verifika: 1. 1. L-analiżi tad-dokument 2. 2. Konsultazzjoni mal-MOCI u d-Dipartimenti Kummerċjali, Legali u Komunitarju tal-Forestrija tal-FDA. || Kull sena Referenzi: GBL (4.3 sa 4.5); COCS SOP (4) || Indikatur 1.2 Is-sid(sidien) attwali jew il-partijiet interessati ta’ detentur ta’ kuntratt jew permess ma jinkludix(jinkludux) il-President u l-Viċi President attwali tal-Liberja, Membri tal- Leġiżlatura, Membri tal-kabinett, Diretturi u Maniġers tal-FDA, is-Supretendenti attwali tal-kontea jew kwalunkwe persuna speċifikament ipprojbita milli tippossjedi kuntrattur tal-foresti jew interess f’kuntratt tal-foresti Verifikatur || Tip ta’ Kuntratt jew Permess 1.2.1 Għal detentur ta’ kuntratt li huwa negozju rreġistrat, ġurament notarili esegwit mis-CEO tiegħu li jiddikjara li s-sidien tiegħu ma jinkludux persuni pprojbiti || It-tipi kollha ta’ kuntratti u permessi 1.2.2 It-tipi kollha ta’ kuntratti u permessi Lista attwali mħejjija mill-FDA ta’ uffiċjali tal-Gvern anzjani ipprojbiti milli jżommu liċenzja tal-foresti skont it-Taqsima 5.2(b) tal-NFRL || It-tipi kollha ta’ kuntratti u permessi 1.2.3 Lista attwali ta’ partijiet interessati u sidien benefiċjarji ta’ kuntratt korporattiv jew detentur tal-permessi || It-tipi kollha ta’ kuntratti u permessi Gwida/Proċedura tal-Verifika (LAS-LVD-0.1.2) || Metodu tal-Verifika || Frekwenza tal-verifika L-għan: L-għan ta’ din il-proċedura huwa li jiġi żgurat li l-applikanti kollha għal-liċenzjar u/jew konċessjonijiet tal-foresti huma eliġibbli li jżommu liċenzja tal-foresti. Il-Kontroll Regolatorju: Id-detenturi ta’ ċerti pożizzjonijiet fil-Gvern huma pprojbiti mit-Taqsima 5.2b tal-NFRL li jmexxu operazzjonijiet kummerċjali tal-foresti minħabba f’kunflitt ta’ interess attwali jew potenzjali. Interess regolatorju ewlieni huwa li jsir kontro-kontroll tas-sid attwali ta’ detentur tal-kuntratt mal-lista attwali tal-uffiċjali anzjani tal-gvern ipprojbiti miżmuma mill-FDA. Minħabba li r-responsabblità primarja hija tad-detentur tal-kuntratti li jiżgura li s-sidien tiegħu huma persuni eliġibbli, id-dententur tal-kuntratt għandu jagħmel ġurament li huwa f’konformità. Il-veraċità tal-affidavit b’ġurament se tiġi kkontrollata ma’ records disponibbli fir-rigward tas-sidien tad-detentur tal-kuntratt. Il-lista ta' persuni pprojbiti kif ukoll tal-partijiet interessati attwali tan-negozji rreġistrati fil-pussess ta' kuntratt jew liċenzji se titqiegħed fid-dominju pubbliku, kif iddikjarat taħt l-Anness IX ta’ dan il-Ftehim. || Id-deskrizzjoni: Sabiex jiġi żgurat li ġew issodisfatti r-rekwiżiti msemmija hawn fuq, l-LVD irid jirrevedi r-rekords tas-sjieda tad-detentur tal-kuntratt sabiex jivverifika li l-applikant mhuwiex persuna pprojbita jew entità li s-sid(sidien) tiegħu jinkludi(u) persuna(i) pprojbita(i). Mezzi ta’ verifika: 3. 1. Konsultazzjoni mal-FDA 4. 2. L-analiżi tad-dokument || Kull konsenja Referenzi: NFRL (5.2b); Regolament 103-7(21-22) Regolament 104-07(62); Taqsimiet 44, Att dwar il-PPC || Indikatur 1.3 Id-detentur tal-Kuntratt mhuwiex eskluż milli joffri jew japplika għal liċenzja tal-foresti jew kwalunkwe kuntratt/konċessjoni oħra tal-gvern minħabba f’vjolazzjonijiet tal- Att dwar l-Akkwist Pubbliku u l-Konċessjonijiet (PPCA) Verifikatur || Tip ta’ Kuntratt jew Permess 1.3.1 Il-Kummissjoni tal-Konċessjoni tal-Akkwist Pubbliku (PPCC) tiżviluppa u żżomm Lista ta’ Esklużjoni ta’ persuni li nstabu ħatja li kisru l-Att dwar il-PPC u/jew ir-regoli u l-linji gwida stabbiliti tiegħu || FMC, TSC u FUP li għandhom valur ta’ aktar minn USD 10 000,00 Gwida/Proċedura tal-Verifika: || Metodu tal-Verifika || Frekwenza tal-Verifika L-għan: L-għan ta’ din il-proċedura huwa li jiġi żgurat li l-applikanti kollha għal kuntratti jew permessi tal-foresti mhumiex qed jiksru l-Att dwar il-PPC li jirregola l-għotja tal-konċessjonijiet u kuntratti oħra. Il-Kontroll Regolatorju: Applikant għal-liċenzjar tal-foresti ma jridx jiġi eskluż milli joffri għal konċessjoni u kuntratti pubbliċi oħra minħabba fi vjolazzjonijiet ta’ regoli tal-offerti stabbiliti mill-PPCC. Offerenti li jirnexxu jridu jiġu kkontrollati mal-lista ta’ esklużjoni attwali/aġġornata li hija prodotta u miżmuma mill-PPCC taħt it-taqsima 44 tal-Att dwar il-PPC, li tipprekludi ċerti entitajiet milli jingħataw konċessjoni bħala riżultat tal-preżenza ta’ ċerti kondizzjonijiet wara applikazzjoni u/jew offerta li tirnexxi. || Id-deskrizzjoni: Sabiex jiġi żgurat li jkunu ġew sodisfatti r-rekwiżiti hawn fuq, l-LVD irid jivverifika li l-applikant mhuwiex fuq il-lista tal-esklużjoni tal-PPCC. Il-lista tal-esklużjoni tal-PPCC għandha tkun waħda mid-dokumenti mqiegħda fid-dominju pubbliku kif indikat fl-Anness IX ta' dan il-Ftehim. Mezzi ta’ verifika: 5. 1. Konsultazzjoni mal-PPCC 6. 2. L-analiżi tad-dokument || Darba matul il-perjodu tal-kuntratt Referenzi: Taqsimiet 44, Att dwar il-PPC || PRINĊIPJU 2: L-ALLOKAZZJONI TAL-FORESTA Id-Drittijiet tal-Użu tal-Foresti kopert mill-kuntratt ingħata skont il-Liġi Nazzjonali tar-Riforma tal-Foresti u l-Liġi tad-Drittijiet Komunitarji Indikatur 2.1 Il-komunitajiet kollha fir-raġġ ta’ 3.0 kilometri taż-żona proposta għall-konċessjoni (imsejħa “komunitajiet affettwati”) ġew ikkonsultati mill-FDA u taw il-kunsens infurmat tagħhom għall-konċessjoni proposta. Verifikatur || Tip ta’ Kuntratt jew Permess 2.1.1 Rapport tal-istħarriġ soċjo-ekonomiku imħejji mill-FDA || FMC,TSC, u FUP li għandhom valur ta’ aktar minn USD 10 000,00 2.1.2 Avviżi bil-miktub tal-laqgħa (laqgħat) ta' konsultazzjoni (avviżi fuq ir-Radju u fil-Gazzetti) || FMC,TSC, u FUP li għandhom valur ta’ aktar minn USD 10 000,00 2.1.3 Minuti u lista ta’ attendenza tal-laqgħat li juru l-punti ewlenin diskussi u l-ftehimiet li ntlaħqu || FMC,TSC, u FUP li għandhom valur ta’ aktar minn USD 10 000,00 2.1.4 Ittra ta’ bona fede iffirmata minn komunitajiet li qed jimpenjaw ruħhom sabiex jinnegozjaw in bona fede ma' detentur tal-kuntratt eventwali || FMC, TSC, u FUP li għandhom valur ta’ aktar minn USD 10 000,00 Gwida/Proċedura tal-Verifika (LAS-LVD-0.2.1) || Metodu tal-Verifika || Frekwenza tal-Verifika L-għan: Il-liġi tenfasizza r-rwol essenzjali ta’ parteċipazzjoni pubblika fil-governanza parteċipatorja, it-trasparenza u l-proċess tat-teħid tad-deċiżjonijiet. L-iskop ta’ din il-proċedura huwa li tiżgura li tingħata aderenza adegwata lil dan l-aspett fid-determinazzjoni u l-allokazzjoni ta’ riżorsi tal-forestrija fil-Liberja. Il-Kontroll Regolatorju: L-FDA ingħatat il-mandat li tiddeċiedi dwar l-użu u l-allokazzjoni ta’ riżorsi tal-forestrija miżmuma bħala sehem fiduċjarju mill-Gvern. Fid-deċiżjoni tal-ippjanar tal-użu tal-art u l-validazzjoni ta’ riżorsi tal-forestrija, il-parteċipazzjoni pubblika tissodisfa rwol ewlieni u jeżisti dmir fuq l-FDA sabiex tinvolvi ruħha mal-komunitajiet affettwati rilevanti. Bil-ħsieb li tiġi żgurata parteċipazzjoni adegwata, jitpoġġew rekwiżiti fuq l-FDA f’termini tan-notifika, l-infurmar, t-tmexxija ta’ laqgħat, l-irrekordjar ta’ kummenti u l-konsiderazzjoni tal-input ta’ dawn il-komunitajiet. Dan l-approċċ parteċipatorju jiżgura li jitqiesu l-opinjonjiet ta’ partijiet interessati rilevanti u li tittieħed deċiżjoni infurmata f'termini tal-ippjanar tal-użu tal-art u l-validazzjoni ta’ riżorsi tal-forestrija. Skont manwal approvat maħruġ mill-FDA wara proċess ta’ tħejjija parteċipatorja, il-komunitajiet affettwati jinkludu dawk f’raġġ ta’ 3.0 kilometri miż-żona tal-konċessjoni. || Id-deskrizzjoni: L-LVD għandu jivverifika li l-FDA tippjana l-użu tal-art tal-foresti tagħha permezz ta' konsultazzjonijiet meħtieġa b'mod statutorju ma’ komunitajiet u partijiet interessati oħra. Fil-każ ta' konsultazzjonijiet ma' komunitajiet, l-LVD għandu jikkonferma l-fatt u l-kwalità tal-konsultazzjonijiet permezz ta’ reviżjoni tad-dokumentazzjoni, inkluż ir-rapport tal-istħarriġ soċjo-ekonomiku u l-ħin u l-arranġamenti relatati mat-tmexxija u d-diskussjonijiet fil-laqgħat. Jekk ikun meħtieġ, l-aġenziji l-oħra tal-gvern bħall-Ministeru tal-Affarijiet Interni u l-komunitajiet affettwati rilevanti jistgħu jiġu kkonsultati. Mezzi ta’ verifika: 7. 1. Konsultazzjoni mal-FDA u, jekk ikun meħtieġ, il-Ministeru tal-Affarijiet Interni u komunitajiet affettwati 8. 2. L-analiżi tad-dokument || Darba matul il-perjodu tal-kuntratt Referenzi: NFRL (4.1-4.5); Regolament 102-07(21-22) Regolament 104-07(62) Taqsima 87 tal-Att dwar il-PPC || Indikatur 2.2 Qabel l-allokazzjoni tal-kuntratt tal-foresti, l-FDA kisbet Ċertifikat tal-Konċessjoni mill-Ministeru tal-Ippjanar u l-Affarijiet Ekonomiċi, li japprova il-pjan ta’ konċessjoni sottomess mill-FDA u jikkonferma li l-konċessjoni proposta hija konsistenti mal-għanijiet tal-iżvilupp nazzjonali Verifikatur || Tip ta’ Kuntratt jew Permess 2.2.1 Pjan ta’ konċessjoni sottomess mill-FDA lill-Ministeru tal-Ippjanar u l-Affarijiet Ekonomiċi (MPEA) fir-rigward tal-konċessjoni tad-detentur tal-kuntratt || FMC, TSC, u FUP li għandhom valur ta’ USD 10 000,00 jew aktar 2.2.2 Ċertifikat tal-konċessjoni (jew approvazzjoni bil-miktub) maħruġ mill-MPEA lil FDA, li jawtorizza lil FDA sabiex tibda attività’ tal-allokazzjoni tal-konċessjoni/ kuntratt għaż-żona tal-foresta speċifikata || FMC, TSC, u FUP li għandhom valur ta’ USD 10 000,00 jew aktar Gwida/Proċedura tal-Verifika (LAS-LVD-0.2.2) || Metodu tal-Verifika || Frekwenza tal-Verifika L-għan: Il-proċedura timmira sabiex tivverifika li l-għanijiet tal-forestrija tal-Liberja jinqabdu fil-pjan tal-iżvilupp ġenerali tal-pajjiż kif endorsjat mill-MPEA permezz tal-ħruġ ta' ċertifikat tal-konċessjoni. Il-Kontroll Regolatorju: L-FDA trid tiżgura li l-foresta li trid tiġi allokata hija adattata għall-forestrija kummerċjali u li ġie żviluppat pjan ta’ konċessjoni sabiex tiġi żgurata l-konformità mar-rekwiżiti kollha provduti mill-NFRL u l-Att dwar il-PPC, li jirrispetta ż-żoni protetti u d-drittijiet ta’ komunitajiet affettwati speċjalment għall-użu ta’ prodotti tal-foresti li mhumiex tal-injam. || Id-deskrizzjoni: L-LVD irid jivverifika li l-MPEA fil-fatt ħareġ ċertifikat tal-konċessjoni lill-FDA abbażi ta’ reviżjoni tal-pjan tal-konċessjoni żviluppat u sottomess mill-FDA sabiex jiġi żgurat li r-rekwiżiti għal proċedura ta’ offerti kompetittivi jiġu sodisfatti kif provdut mill-NFRL u l-Att dwar il-PPC. Dan isir permezz tal-konsultazzjoni mad-Dipartiment Legali u/jew Kummerċjali tal-FDA Mezzi ta’ verifika: 9. 1. Konsultazzjoni mal-PPCC u/jew id-Dipartimenti Legali u Kummerċjali tal-FDA 10. 2. L-analiżi tad-dokument || Darba matul il-perjodu tal-kuntratt Referenzi: Regolament 104-07 (5.2(a)(i)) l-Att dwar il-PPC (46) || Indikatur 2.3 Id-detentur tal-Kuntratt ikkonforma ma’ rekwiżiti statutorji ta’ prekwalifikazzjoni u kkwalifika kif mistħoqq mill-FDA sabiex (i) jopera fis-settur tal-forestrija, u fil-każ tal- TSC u FMC, (ii) jitfa’ offerta għall-kuntratt Verifikatur || Tip ta’ Kuntratt jew Permess 2.3.1 Rapport tal-kumitat ta' prekwalifikazzjoni fir-rigward tal-proċess tal-prekwalifikazzjoni || FMC, TSC u FUP li għandhom valur ta’ USD 10 000,00 jew aktar 2.3.2 Ċertifikat validu ta’ prekwalifikazzjoni maħruġ mid-detentur tal-kuntratt || FMC, TSC u FUP li għandhom valur ta’ USD 10 000,00 jew aktar 2.3.3 Ikklirjar tat-taxxa li ma juri l-ebda arrettrati tat-taxxa fid-data tas-sottomissjoni || FMC, TSC u FUP li għandhom valur ta’ USD 10 000,00 jew aktar 2.3.4 Garanzija ta' likwidità minn bank b’reputazzjoni fid-data tas-sottomissjoni || FMC, TSC u FUP li għandhom valur ta’ USD 10 000,00 jew aktar 2.3.5 Iċ-ċertifikat tar-reġistrazzjoni tan-negozju kien jeżisti qabel iċ-ċertifikat tal-prekwalifikazzjoni || FMC, TSC u FUP li għandhom valur ta’ USD 10 000,00 jew aktar Gwida/Proċedura tal-Verifika (LAS-LVD-0.2.3) || Metodu tal-Verifika || Frekwenza tal-Verifika L-għan: L-għan ta’ din il-proċedura huwa li jiġi vverifikat li kumpanija li qed tapplika għal liċenzja tkun ikkonformat mar-rekwiżiti kollha ta’ prekwalifikazzjoni rilevanti u għalhekk tissodisfa l-kriterji tal-proċess tal-offerti. Il-Kontroll Regolatorju: L-FDA trid tiżgura li r-rekwiżiti kollha ta' prekwalifikazzjoni ġew sodisfatti minn detentur ta' kuntratt partikolari qabel il-proċess tal-offerti u/jew il-kisba tar-riżors tal-foresti. Ir-rekwiżiti ta’ prekwalifikazzjoni fost affarijiet oħra jinkludu: (1) Artikoli ta' inkorporazzjoni mill-Ministeru tal-Affarijiet Barranin (MOFA), (2) Ċertifikat ta’ reġistrazzjoni tan-negozju mill-MOCI, (3) L-ikklirjar tat-taxxa mill-Ministeru tal-Finanzi (MOF), u (4) Garanzija ta’ likwidità minn bank b’reputazzjoni. || Id-deskrizzjoni: L-LVD irid jivverifika li r-rekwiżiti ġew sodisfatti fil-ħin stabbilit mil-liġi. Dan ifisser li ċ-Ċertifikat ta’ Prekwalifikazzjoni irid ikun ġie ddatat qabel mid-detentur tal-kuntratt jew iċ-ċertifikat tar-reġistrazzjoni tan-negozju tal-proċessur, l-ikklirjar tat-taxxa, u l-garanzija tal-bank meħtieġa. Mezzi ta’ verifika: 11. 1. Konsultazzjoni mal-FDA, l-MOF, l-MOFA u l-MOCI. 12. 2. L-analiżi tad-dokument || Once during the Contract period Referenzi: NFRL (5.2(a)(i); Regolament 103-07 (41-46) || Indikatur 2.4 Il-kuntratt tal-foresti inħareġ għall-offerti skont il-proċess tal-offerti kompetittiv u r-regoli stabbiliti mill-Att dwar l-Akkwist Pubbliku u l-Konċessjonijiet u r-Regolamenti maħruġa mill-FDA Verifikatur || Tip ta’ Kuntratt jew Permess 2.4.1 Avviż ta’ offerta pubblika || FMC, TSC u FUP li għandhom valur ta’ aktar minn USD10 000 2.4.2 Rapport tal-bord tal-evalwazzjoni tal-offerta għall-konċessjoni || FMC, TSC u FUP li għandhom valur ta’ aktar minn USD10 000 2.4.3 Rapport tad-diliġenza dovuta mill-FDA || FMC, TSC u FUP li għandhom valur ta’ aktar minn USD10 000 2.4.4 Rapport finali tal-bord tal-evalwazzjoni tal-offerta lill-Kumitat Inter-Ministerjali tal-Konċessjonijiet (IMCC) || FMC, TSC u FUP li għandhom valur ta’ aktar minn USD10 000 2.4.5 Rakkomandazzjonijiet tal-IMCC lill-President || FMC, TSC u FUP li għandhom valur ta’ aktar minn USD10 000 Gwida/Proċedura tal-Verifika (LAS-LVD-0.2.4) || Metodu tal-Verifika || Frekwenza tal-Verifika L-għan: L-għan ta’ din il-proċedura huwa li jiġi vverifikat li l-liċenzja tal-foresti għal operazzjonijiet kummerċjali tal-foresti ngħatat abbażi ta' proċess kompetittiv tal-offerti kif rikjest mil-liġi. Il-Kontroll Regolatorju: Il-liġi tirrikjedi li ladarba tiġi sottomessa offerta, l-offerti jiġu evalwati mill-bord tal-evalwazzjoni tal-offerta għall-konċessjoni, li imbagħad jissottometti rapport tal-evalwazzjoni tal-offerta fi żmien 60 jum lill-entità tal-konċessjoni (f'dan il-każ l-FDA). Wara dan, l-FDA tista’ tikkonkludi rapport ta' diliġenza dovuta dwar l-offerti kollha rakkomandati. Imbagħad il-bord tal-evalwazzjoni tal-offerta għall-konċessjoni se jissottometti rapport finali lill-IMCC. L-IMCC imbagħad se jirrevedi r-rapport u jissottometti r-rakkomandazzjonijiet tiegħu lill-President għad-deċiżjoni finali. || Id-deskrizzjoni: L-LVD irid jivverifika li r-rekwiżiti msemmija hawn fuq ġew sodisfatti billi l-ewwel jikkonsulta u jivverifika l-eżistenza u l-validità tad-dokumenti meħtieġa mad-Dipartiment Kummerċjali u/jew id-Dipartiment Legali tal-FDA. Jekk tinħtieġ aktar kjarifika, l-LVD jista’ jikkonsulta mal-Kumitat tal-Evalwazzjoni tal-Offerta għ